Summary: Päätös koskee 56 lasta, joita valtion olisi alemman oikeusasteen mielestä pitänyt auttaa.

Hollannin valtiolla ei ole velvollisuutta auttaa Isisin hallussa olleille alueille lähteneiden naisten lapsia pääsemään kotiin, päätti vetoomustuomioistuin tänään perjantaina.
 Alempi oikeusaste oli aiemmin tässä kuussa asettunut toiselle kannalle, ja todennut valtiolla olevan velvollisuus auttaa 56 lapsen pääsyssä Hollantiin. Oikeusjutun ovat nostaneet lasten 23 äitiä, jotka vaativat valtion apua kotiin päästäkseen.
 Lapset ja naiset ovat kurjissa oloissa al-Holin ja al-Rojin leireillä Koillis-Syyriassa. Kaikki lapset ovat alle 12-vuotiaita.
 Hollannin yleisradioyhtiön NOS:in mukaan  oikeudessa oli paikalla runsaasti Syyrian leireillä olevien naisten ja lasten omaisia, jotka ovat vakuuttaneet sukulaistensa vaarattomuutta.
 Hollannin puolueet ovat olleet erimielisiä siitä, miten terroristijärjestö Isisin alueilla oleskelleita naisia ja näiden lapsia pitäisi kohdella.
 Pääministeri  Mark Rutte  kiitteli perjantaina oikeuden päätöstä kumota alemman oikeusasteen ratkaisu.
 Hollannin viranomaiset arvioivat, että Syyriassa on ainakin 55 Hollannista lähtenyttä Isisin taistelijaa ja 90 hollantilaistaustaista lasta.
 Lisää aiheesta:
 Al-Holin leiriltä paenneita hollantilaisnaisia saapunut Turkkiin – ilmoittautuivat Hollannin suurlähetystöön

Oikeuden päätös: Hollannin ei tarvitse auttaa Isis-taistelijoiden vaimoja ja lapsia


Summary: Elokuussa Arkangelissa sattunut räjähdys aiheutti lähikaupungin alueella radioaktiivisen aineen purkauksen.

Venäjän presidentti  Vladimir Putin  vannoo, että salaperäisen aseen kehitystyö viedään loppuun saakka  elokuussa sattuneesta turmasta  huolimatta.
 Putin tapasi tänään turmassa kuolleiden omaisia Kremlissä ja palkitsi uhrit postuumisti. Elokuussa sattuneessa räjähdyksessä Arkangelissa kuoli seitsemän ihmistä.
 Aseasiantuntijat ovat arvelleet, että Arkangelissa testattiin Venäjän uusinta kehitteillä olevaa asetyyppiä, pienikokoisella ydinmoottorilla toimivaa risteilyohjusta. Putin ei tarkentanut, mikä ase oli keskiössä elokuun epäonnistuneessa testissä.
 – Kehitämme tämän aseen kaikesta huolimatta loppuun, totesi Putin puheessaan uhrien leskille.
 Se, että Venäjällä on presidentin mukaan hallussaan ”tällaista ainutlaatuista teknologiaa” on ”merkittävin ja luotettavin takuu planeetan rauhalle", kirjoittaa  BBC.
 Vuonna 2018 Putin esitteli pitämässään uhmakkaassa puheessa maansa kehittelemiä uusia asetyyppejä. Ydinvoimalla toimiva risteilyohjus oli yksi mainituista.
 Putin kuvaili, kuinka ohjus voisi ydinmoottorinsa avulla pysyä ilmassa teoriassa lähes määräämättömän ajan ja odottaa sopivaa hetkeä, jolloin se voisi iskeä kohteeseensa. Moni asiantuntija on arvellut, että juuri kyseistä ohjusta testattiin elokuussa.
 Venäjän ydinvoimayhtiö Rosatomin mukaan merellä sijaitsevassa tukikohdassa sattuneessa turmassa räjähti moottori tulipalon seurauksena. Testiä suorittaneet sinkoutuivat räjähdyksen voimasta mereen. Kuolleiden lisäksi kuusi ihmistä loukkaantui räjähdyksessä.
 Räjähdys aiheutti myös radioaktiivisen aineen purkauksen Severodvinskin lähellä kaupunkia.
 Räjähdyksen uhreja hoitaneet lääkärit ja hoitajat joutuivat itsekin sairaalahoitoon, sillä heille ei oltu kerrottu, että hoidettavat olivat altistuneet radioaktiiviselle säteilylle.
 Lue myös:
 BBC: Putin vows to perfect mystery rocket after engine blast
 Räjähtikö Arkangelissa Venäjän uusi superase – ydinmoottorilla toimiva risteilyohjus, jolla on rajaton kantomatka

Putin tapasi mystisen ”superaseen” testauksessa kuolleiden leskiä ja vannoi, että hanke viedään loppuun


Summary: Irakin mielenosoituksissa on kuollut jo yli 330 ihmistä. Mielenosoittajat vaativat hallituksen eroa ja uusia vaaleja.

RAMADI, IRAK  Lokakuun alussa Irakissa alkaneet mielenosoitukset ovat keskittyneet Bagdadiin ja maan shiiaenemmistön asuinalueille. Länsi-Irakin perinteiset levottomuuspesäkkeet Anbarin maakunnassa ovat pysyneet rauhallisina.
 Ramadi oli pitkään rajun väkivallan kourissa. Nyt kaupunki on yksi Irakin rauhallisimmista. Mikko Ahmajärvi / Yle
 Ramadi ja naapurikaupunki Falluja saattavat niminä herättää synkkiä muistoja sodasta ja tuhosta. Bagdadin länsipuolella sijaitseva sunnienemmistöinen Anbarin maakunta oli pitkään yksi Irakin väkivaltaisimmista alueista.
 Täällä Yhdysvaltain joukot kävivät rajuja taisteluja tultuaan Irakiin kaatamaan diktaattori  Saddam Hussein  vuonna 2003. Terroriverkosto al-Qaida nautti tukea Anbarin maakunnan heimoväestön parissa. Ääriliike Isis valtasi laajoja alueita täällä vuonna 2014.
 Taistelutantereesta rauhan tyyssijaksi
 Vierailu yli 300 000 asukkaan Ramadissa osoittaa, että ajat ovat muuttuneet. Tulemme illansuussa Ramadiin mielenosoitusten kourissa olevasta Bagdadista. Ramadissa basaari on täynnä väkeä, mutta protestoijia ei näy.
 Kaupunki on kulunut ja pölyinen, niin kuin niin monet muutkin irakilaiset kaupungit, mutta täällä korjataan sotimisen tuhoja ja rakennetaan uutta.
 Ramadissa näkyy edelleen monin paikoin taistelujen jälkiä, vaikka Isis karkotettiin täältä jo vajaat neljä vuotta sitten. Mikko Ahmajärvi / Yle
 Ramadissa kärsitään kuitenkin korruptiosta samalla tavalla kuin muuallakin Irakissa. Kaupungin laidalla tapaamme miehen, joka katselee vahingoittunutta kotiaan.
 Hän haluaa kertoa, miten kävi, kun valtiolta piti anoa avustusta kodin kunnostamiseen.
 – Menin Bagdadiin ja tapasin virkailijan, joka ilmoitti, että saisin 10 000 000 dinaarin (noin 75 000 euron) avustuksen. Ehtona oli, että palautan puolet rahoista avustuspäätöksiä tekevälle virkamiehelle, mies kertoo suuttuneena.
 Hän ei halua kertoa nimeään, koska ”siitä seuraa vain lisää ongelmia”. Nyt mies kunnostaa taloaan verkkaiseen tahtiin omalla kustannuksellaan.
 Ramadissa näkyy vielä sodan tuhoja ei puolilla kaupunkia. Mikko Ahmajärvi / Yle
 Massiivinen korruptio on yksi syy lokakuun alussa alkaneisiin mielenosoituksiin. Turvallisuusjoukkojen käyttämän väkivallan seurauksena vaatimukset ovat kasvaneet, ja nyt protestoijat haluavat hallituksen eroavan.
 Kaduilla mielenosoittajille tukea
 Ramadissa on toistaiseksi rauhallista, vaikka kaduilla tapaa nopeasti hallituksen arvostelijoita.
 25-vuotiaan  Rami Shabibin  mielestä ongelma on, että Irakissa ei ole pystytty rakentamaan valtiota, joka palvelisi kansalaisia.
 – Korruptoituneet puolueet ovat pyramidin huipulla, mutta ei ole mitään toimivaa valtiota. Toivottavasti kaikki loppuu hyvin ja nuori sukupolvi pääsee valtaan, Shabib miettii.
 Hän on opiskellut juridiikkaa paikallisessa yliopistossa, mutta ei ole vielä löytänyt töitä.
 Juuri Shabibin kaltaiset toimettomat nuorukaiset aiheuttavat huolta Ramadin kaupungintalolla.
 Kaupunginjohtaja  Ibrahim al-Awsaj  on valtion nimittämä virkamies, mutta myös hän arvostelee avoimesti Bagdadin hallintoa.
 Al-Awsa kuitenkin toivoo, että kaupunkilaiset ja ympäröivän Anbarin maakunnan asukkaat pysyisivät rauhallisina.
 Ramadin kaupunginjohtaja Ibrahim al-Awsaj toivoo, että kaupunki pysyisi rauhallisena Irakin protesteista huolimatta. Mikko Ahmajärvi / Yle
 Kaupunginjohtajan mukaan mieltään osoittavat anbarilaiset leimattaisiin nopeasti ääriliike Isisin kannattajiksi ja sunniseparatisteiksi. Se taas antaisi hallitukselle mahdollisuuden iskeä takaisin
 – Lopputulos saattaisi olla sama kuin vuonna 2013, kun Ramadi leimattiin aiheettomasti osaksi Isisiä ja siksi tuhottiin. Uskon, että jos Anbarissa ryhdytään osoittamaan mieltä, hallituksen reaktio saattaa olla säälimätön, al-Awsaj pohtii hyvin vartioidussa kaupungintalossa.
 Kaupunginjohtajan mielestä Anbarin sunniväestön laajamittainen osallistuminen vastalauseisiin voisi antaa hallitukselle mahdollisuuden leimata mielenosoitusliikkeen Saddam Husseinin aikaisen Baath-puolueen juoneksi ja jonkinlaiseksi Isisin uudeksi tulemiseksi.
 Isisin ja al-Qaida nousu osittain hallituksen syytä
 Kaupunginjohtajallaon selitys sille, miksi Isis ja al-Qaida aikoinaan onnistuivat löytämään tukea juuri Anbarin maakunnasta.
 Irak Irakissa arvioidaan olevan noin 40 miljoonaa asukasta. Heistä enemmistö on arabitaustaisia shiiamuslimeja. Sunnimuslimeja on arvioitu olevan noin 25 prosenttia väestöstä. Lisäksi maassa asuu vajaa miljoona kristittyä, tosin heidän määränsä on vähentynyt nopeasti viime vuosina. Kurdit identifioituvat tavallisesti kansallisuutensa kautta. Kurdien parissa on sekä shiia- että sunnimuslimeja. Lisäksi Isisin vainon kohteeksi joutuneet jesidit määrittelevät tavallisesti itsensä kurdeiksi.
 – Keskushallitus lietsoi uskonryhmien vastakkainasettelua eikä tehnyt mitään työttömyyden poistamiseksi. Tämä lisäsi uskonryhmien välisiä väkivaltaisuuksia ja ääriajattelua Isisin, al-Qaidan tai vastaavien muodossa, kaupunginjohtaja Ibrahim al-Awsaj miettii.
 Hänen mukaansa Ramadin rivakasti etenevä jälleenrakennus osoittaa paikallisille, että ajat ovat muuttuneet ja nyt mennään kohti parempaa.
 Isisin taistelijoita tiedetään olevan joissain Ramadin länsipuolella aavikolla, mutta kaupungin kaduilla heitä ei enää pelätä.
 Ilkka Kemppinen / Yle
 – Kaikki Irakin kaupungit hylkäsivät Isisin, ei sillä ole paluuta enää. Voi tulla yksittäisiä iskuja, mutta paluuta vuosien 2014 ja 2015 tapahtumiin ei ole. Jos Isis yrittäisi tulla takaisin, kaikki taistelisivat yhdessä sitä vastaan, Rami Shabib sanoo.
 Irakin sunnialueilla Isisin nousua edesauttoi myös pääosin shiiamuslimeista kootut osin hyvin kurittomat turvallisuusjoukot, jotka kohtelivat ihmisiä väkivaltaisesti ja halveksuen.
 Kun aiemmin kävin pohjoisirakilaisessa Mosulin kaupungissa jotkut asukkaat kertoivat, että Isisin taistelijat otettiin vastaan melkeinpä vapauttajina. Tosin tunnelma muuttui nopeasti kun Isis-taistelijat paljastivat todellisen luonteensa.
 Paikallispoliisi tuo turvaa
 Ramadissa turvallisuusjoukkojen hallinta on ratkaistu siten, että kaupungissa partioi vain pääosin paikallisista asukkaista rekrytoidut poliisijoukot. Valvonta on aktiivista ja ulkomaalaiset toimittajat havaitaan nopeasti. Poliisit haluavat tarkistaa, että paperit ovat kunnossa.
 Poliisit eivät arkaile hallituksen arvostelemisessa. Bagdadin väkivaltaisuuksista on syytetty Iranin kanssa läheisessä yhteistyössä olevia puolisotilaallisia shiiaryhmiä. Yhden poliisin mielestä Iran on Irakin ikiaikainen vihollinen, eikä ystävyyttä voi kerta kaikkiaan olla. Iran kuvittelee omistavansa Irakin maan shiiaenemmistön kautta, mies tuhahtaa.
 Kohta paikalle ilmestyy poliisien esimies, joka ilmoittaa haluavansa tarjota illallisen ulkomaalaisille vieraille.
 Tämä on ei ole poikkeuksellista Irakissa. Anbar on heimoalueena tunnettu erityisen vieraanvaraisena seutuna, kunhan käyttäytyy kunnioittavasti paikallisia kohtaan. Siinä ovat välillä epäonnistuneet niin amerikkalaissotilaat kuin Bagdadin hallitsijat.
 Luodinjäljet portissa kertovat taisteluista muutama vuosi sitten. Mikko Ahmajärvi / Yle
 Sen jälkeen kun Yhdysvallat kaatoi Saddam Husseinin vuonna 2003 Irakiin luotiin järjestelmä, jonka piti perustua uskonnollisten ja etnisten ryhmien tasapainoon. Puolueet keräävät tavallisesti taakseen joko shiia- tai sunnimuslimeja. Kurdeilla on vielä omat poliittiset ryhmänsä Irakin parlamentissa.
 Käytännössä jäykkä kiintiöjärjestelmä levisi valtion virkojen jakamiseen uskonnon tai etnisyyden perusteella. Korruptio lähti myös rehottamaan, kun useat maanpaossa ulkomailla eläneet poliitikot palasivat Irakiin ja ottivat vallan.
 Monia irakilaisia ärsyttää, että useilla johtavilla päättäjillä on myös jonkun muun maan kansalaisuus.
 Shiiat ja sunnit yhdessä hallitusta vastaan
 Bagdadin hallitsijoiden kannalta voi olla huolestuttavaa, että pääosin shiiamuslimien riveistä tulevat mielenosoittajat saavat osakseen paljon ymmärrystä sunnien asuttamassa Ramadissa.
 Uskonnon käyttö väestön pitämiseksi kurissa ei sittenkään toimi.
 – Jos mielenosoitukset tukahdutetaan, tavallinen kansa kärsii entistä enemmän. Lukutaidottomuus on yleistä. Ihmisten terveydestä ei huolehdita. Irakissa on asunnottomia, kadulla eläviä ihmisiä, 29-vuotias opettaja  Samar Mundhir  miettii.
 Samar Mundhir toivoo, että Irakin mielenosoitukset johtaisivat parempaan elämään kaikille irakilaisille. Mikko Ahmajärvi / Yle
 Hän ei halua tehdä eroa eri väestöryhmien välillä, kaikki irakilaiset ovat samaa kansaa.
 – Haluamme vain, että kuljemme käsi kädessä ja että vallanpitäjät ymmärtävät, että meillä on oikeuksia, Mundhir sanoo, ennen kuin hän jatkaa matkaansa Ramadin basaarissa.
 Täältä on jo lähtenyt mielenosoittajia Bagdadiin. Ja monet ovat lähtökuopissa, ellei Irakin poliittiseen kriisiin löydy ratkaisua.
 Lue lisää:
 Bagdadissa jälleen väkivallan päivä – ainakin neljä kuollut ja kymmeniä loukkaantunut
 Yle Bagdadin mielenosoituksissa: Irakilaiset haluavat poliitikot vaihtoon – ja vihdoin hyvän elämän
 Amnesty syyttää Irakin joukkoja hirvittävien kallovammojen aiheuttamisesta – Bagdadissa koolla suurin protesti sitten Saddamin ajan

Irakin kovia kokeneilla sunnialueilla hallituksen vastaisia mielenosoituksia seurataan sivusta – Pelko pitää väestön kurissa toistaiseksi


Summary: Jäänpaksuuden mittaus antaa tietoa tutkimukselle ja jäällä kulkijoille. Heimo Pukkilan työtä ei robotti pysty tekemään.

Inarijärven itäosassa, Nellimvuonolla moottorikelkkojen jälkiä näkyy runsaasti. Myös keltaisiin työvaatteisiin pukeutunut mies käynnistää oman moottorikelkkansa ja suuntaa keskelle vuonoa.
 Pilkkimiehestä ei ole kyse, vaikka kaira törröttääkin kelkan päällä. Nellimiläinen  Heimo Pukkila  työskentelee Suomen ympäristökeskukselle ja mittaa jäänpaksuutta Inarijärvellä.
 Hän on mies, jota automaatti tai robotti ei voi korvata.
 Pukkila on mitannut jäätä vasta muutamia vuosia, mutta tänä talvena hän on erityisen tyytyväinen.
 – Nyt näyttää hyvältä. Jäät tulivat hyvissä ajoin. Tämä on ainutkertainen tapaus, että näin aikaisin pääsen ulapalle mittaamaan, kertoo Pukkila.
 Jäät mitataan edelleenkin ihmisvoimin, koska kustannustehokkaita jäänpaksuudenmittauslaitteita ei ole keksitty. Vesa Toppari / Yle
 Alkutalven aikana Lapissa päästiin nauttimaan kunnon pakkasista. Niiden avulla Pohjois-Lapin järvet saivat aikaisen jääpeitteensä.
 Pukkila tökkää mittatikkunsa lumeen. Tarkoitus on mitata, kuinka paljon jäällä on lunta. Mittaustuloksen hän kirjaa tarkasti sinikantiseen vihkoonsa. Punainen kaira pyörii lihasvoimin.
 Pukkila tutkii polvillaan avantoa tarkasti. Ensin mitataan kohvajään paksuus. Lumi ja vesi muodostavat sohjoa, joka lopulta jäätyy kohvaksi.
 Lopulta on teräsjään vuoro.
 – Tässä avannossa jäätä on 23 senttiä. Aivan turvallisesti täällä käveleskellään, vakuuttaa Pukkila.
 Pukkilan tehtävänä on kairata kolme avantoa, joiden jäänpaksuudesta lasketaan keskiarvo. Näin muodostuu virallinen jäänpaksuus Suomen ympäristökeskuksen sivuille.
 Marraskuun 20. päivän virallinen jäänpaksuus Nellimissä on 22 senttiä.
 Näin paksu teräsjää kantaa hyvin ihmisen, mutta varovaisuuteen on aina syytä. Vesa Toppari / Yle
 Toinen mittauspiste sijaitsee Paksuvuonossa, lähellä Nellimin kylää. Mittauspaikkojen erona on veden syvyys.
 Vuonolla on matalampaa kun taas Paksuvuonolla vettä riittää 42 metriä. Jää on siellä huomattavasti paljon ohuempaa kuin vuonolla.
 Reilu viikko sitten Paksuvuonon rannalla jäätä oli vain seitsemän senttiä. Pukkila varmisteli tarkasti kirveen avulla jäänpaksuuden. Rantaa kauemmas ei ollut asiaa.
 Joskus Pukkila joutuu työskentelemään heikoilla jäillä, mutta hän ei pelkää.
 – Ohjeet ovat sellaiset, että ei täällä henkensä kaupalla kuljeta. Täytyy varmistaa, että kenkien alla on niin vankat jäät, että voi huoleti tehdä näitä hommia.
 Kun Nellimvuono on näin aikaisin peittynyt jääkerroksen alle, herää heti yksi toivonkipinä. Kai nyt ensi keväänä sitten hyvät ja turvalliset pilkkikelit jatkuvat pitkälle kevääseen?
 – Sitä kevättä on vaikea sanoa, nyt ainakin näyttää hyvälle, lupailee Pukkila varovasti.
 Seuraavan kerran jäitä mitataan samalla alueella marraskuun 30. päivä.
 Jäänmittaajien tiedot ilmoitetaan nopeasti ympäristökeskukselle ja ne ilmestyvät heidän internetsivuilleen. Vesa Toppari / Yle
 Inarin ulappa jäätyy yleensä vasta marraskuun lopussa
 Suomen ympäristökeskus on vuosikymmeniä seurannut tarkasti, milloin järvien laineet lakkaavat liplattamasta ja vedet jäävät jääkerroksen alle.
 Jäitä ei mittailla vain pilkkijöiden iloksi.  Jäänpaksuustiedot  ovat tärkeitä ennen kaikkea vesistöjen perustutkimuksen kannalta.
 Esimerkiksi Inarijärven selkävesien jäätymistä on havainnoitu satunnaisesti vuodesta 1925 alkaen, vuodesta 1945 alkaen taas yhtäjaksoisemmin.
 – Jäätyminen ja ensimmäiset jäänpaksuusmittaukset ovat yleisesti ottaen pari viikkoa aikaisemmassa kuin viimeisen kymmenen vuoden aikana keskimäärin, sanoo Suomen ympäristökeskuksen hydrologi  Merja Pulkkanen.
 Tarkan seurannan vuoksi voi sanoa, että Inarijärven ulappa on jäätynyt vain kerran lokakuussa. Useimmiten jäätyminen tapahtuu marraskuun lopussa.
 Vuosien varrelle mahtuu yksi hyvin poikkeava vuosi.
 – Vuonna 2007 Inarijärven ulappa jäätyi vasta tammikuussa, kertoo Pulkkanen.
 Yksi mittausjärvi on pohjoisempana kuin Inarijärvi. Utsjoen Kevojärvi peittää vetensä aina ensimmäisenä vahvaan jäähän.
 Kevo on tunnettu kovista pakkasistaan, mikä selittänee paksut jäät.
 Tilastoa luetaan näin: Ensimmäinen pylväs kuvaa marraskuun alkua, toinen marraskuun 10. päivää, kolmas marraskuun 20. päivää ja viimeinen pylväs marraskuun loppua. Jos pylvästä ei ole, sinä vuonna jäätä ei ole marraskuussa ollut. Suomen ympäristökeskus
 Jos otetaan huomioon koko Inarijärven jäidenmittaushistoria, Inarijärvi on 42 vuotena jäätynyt marraskuun lopussa. Alla oleva kuva kertoo Nellimin jäätilanteen viimeisen kymmenen vuoden ajalta.
 Viimeisen kymmenen vuoden aikana Nellimin seudulla on ollut vuosia, jolloin marraskuussa ei ole ollenkaan ollut jäätä mitä mitata. Suomen ympäristökeskus
 Heikot jäät vaaraksi kaikille – edes pelastuslaitoksen kelkat eivät kellu
 Lapin pelastuslaitoksen palopäällikkö  Jukka Harmanen  antaa varoituksen ja pyytää malttamaan jäille menoa. Vaikka Ylä-Lapissa onkin täyden talven tuntu, heikkoja jäitä piisaa.
 Pelastuslaitos ei itse mittaile jäitä, mutta kokemus ja kansalaisilta saadut havainnot puhuvat omaa kieltänsä.
 Inarijärvi on iso ja syvä järvi. Jäätilanne vaihtelee suuresti lyhyidenkin matkojen välillä. Vesa Toppari / Yle
 Esimerkiksi Ivalojoen jää on erittäin heikko. Teräsjäätä ei ole kuin muutama sentti. Ivalojoen yli menee jo nyt kelkkojen jälkiä, mutta niihin ei ole luottamista, teroittaa Harmanen.
 – Perustelen varoitustani sillä, että siitä tempaistaan isoilla kelkoilla sata lasissa yli. Ajaahan ne vesikrossiakin, eli kelkoilla avoveden päällä. Kun samoille jäljille mennään hitaammalla kelkalla ja vielä reki perässä, yli ei välttämättä pääsekään.
 Pelastuslaitoksen tietojen mukaan tänä talvena kukaan ei ole Ylä-Lapissa tippunut jäihin.
 Jos onnettomuus sattuisi kaukana Inarijärven suurilla selkävesillä, avun antaminen olisi hankalaa.
 – Pelastuslaitoksen kelkat eivät kellu yhtään sen paremmin kuin siviilien kelkat. Minä varoitan heikoista jäistä. Kalaa saa kyllä ostettua kaupasta, sanoo Harmanen.

Pohjois-Lapin järvet eivät ole kymmeneen vuoteen jäätyneet näin aikaisin – Inarijärven Nellimvuonossa jäätä on jo 22 senttiä


Summary: Viranomaiset toivovat pikaisesti selkeää linjausta lihankorvikkeiden nimeämiseen.

Lihankorvikkeiden ja kasvispohjaisten tuotteiden nimeäminen on tarkkaa puuhaa.
 Tämä on tullut selväksi kasvislihaan liittyvästä kohusta,  jossa lihatalo Pouttua kiellettiin käyttämästä harhaanjohtavia tuotenimiä .
 Kasvisliha tai kauramaito eivät ole sallittuja nimiä täysin kasvispohjaisille tuotteille, koska viranomaisten mukaan ne johtavat kuluttajaa harhaan.
 Siksi ruokakauppojen hyllyille on ilmestynyt erikoisia tuotenimiä, kuten vihiksiä ja havregurtia. Vihis on vegepiirakka, joka muistuttaa lihapiirakkaa ja havregurti on kaurapohjainen, jugurtin kaltainen tuote ( havre  tarkoittaa ruotsiksi kauraa).
 Kasvislihapulla voi hämmentää asiakasta ja aiheuttaa pettymyksiä.  Tuulikki Lehto, ylitarkasta, Ruokavirasto
 Elintarvikkeiden pakkausmerkintöjä säädellään EU:n tasolla. Elintarvikenimen pitää olla kuvaava, eikä se saa johtaa kuluttajaa harhaan. Markkinointinimi voi olla luovempi, mutta se ei saa antaa väärää käsitystä tuotteesta.
 Esimerkiksi mansikkajäätelön tulee sisältää oikeaa mansikkaa. Muuten sitä pitää kutsua esimerkiksi mansikanmakuiseksi jäätelöksi. Jos nimessä on liha, tulee tuotteen sisältää eläimen lihaa, Ruokaviraston ylitarkastaja  Tuulikki Lehto  linjaa.
 – Kasvislihapulla voi hämmentää asiakasta ja aiheuttaa pettymyksiä, jos kotona huomaa, ettei tuote sisälläkään lihaa, Lehto sanoo.
 Lihankorvikkeista ei kuitenkaan ole vielä yksiselitteistä EU-tason ohjeistusta, toisin kuin maitotuotteita jäljittelevistä elintarvikkeista.
 Sillä välin Ruokavirasto on yrittänyt ohjeistaa elintarvikealan toimijoita ja valvontaviranomaisia, jotta nimet menisivät oikein. Alkuvuodesta päivitettiin  Elintarviketieto-opas .
 – Kaikkien toimijoiden kannattaa nyt varmistaa, että tuotteesta annettavat tiedot ovat mahdollisimman oikein ja selkeästi, Lehto sanoo.
 Tästä Pouttu-kohussa on kyse
 Poutun käyttämät nimet Muu Burgerpihvi ja Muu kasvislihapulla eivät ole sallittuja, mutta samaan aikaan vastaavien kasvispohjaisten Härkis-burgerpihvin tai Beyond Burger -tuotemerkin nimissä ei ole ongelmaa.
 Ruokaviraston näkemys kiistaan on hyvin selkeä: burger ja hampurilainen sisältävät lähtökohtaisesti punaista lihaa, muuten sen nimen pitää olla kasvisburger, kalahampurilainen tai kanaburger.
 Ruokaviraston ylitarkastaja Lehdon mukaan Härkiksen ja Beyond Meat -tuoteperheen nimissä tulee selväksi, että tuote ei sisällä lihaa. Härkis on nimittäin vakiintunut nimi härkäpavusta tehdylle kasvistuotteelle ja Beyond Meat tarkoittaa vapaasti suomennettuna lihan tuolla puolen tai enemmän kuin lihaa.
 Lehdon mukaan Muu Burgerpihvi puolestaan johtaa kuluttajaa harhaan. Siitä ei tule ilmi, että kyse on täysin kasvipohjaisesta tuotteesta.
 Tuoreimmassa kohussa eniten närää on aiheuttanut Poutun käyttämä nimi kasvisliha: Poutun tavoitteena on nimittäin ollut tehdä lihanmakuista kasvistuotetta. Ruokavirasto on saanut paljon palautetta, jossa nimeä on pidetty harhaanjohtavana.
 Maitotuotteissa selkeät pelisäännöt
 Ruokaviraston näkemyksen mukaan taas makkara, pyörykkä, pulla ja pihvi viittaavat tuotteen muotoon, ei sen ainesosiin. Siksi esimerkiksi kasvispihvi on sallittu nimi.
 Tämäkin saattaa muuttua, jos lihatuotteiden nimiä koskeva säädös menee läpi EU-parlamentissa. Se kieltäisi nimet kasvishampurilainen, -makkara tai leikkele. Asiasta uutisoi  Helsingin Sanomat  huhtikuussa.
 Maitotuotteita jäljittelevissä tuotteissa säännöt ovat selvät, sanoo maa- ja metsätalousministeriön lainsäädäntöneuvos  Anne Haikonen . EU:n maatalouslainsäädännössä on lista maitotuotteiden nimistä, jotka on varattu vain eläimestä lähtöisin oleville tuotteille. Sellaisia ovat esimerkiksi maito tai jugurtti.
 Elintarvikevalmistajat ovat ratkaisseet asian kutsumalla tuotteitaan esimerkiksi kaura- tai soijajuomaksi.
 – Alussa nimeämisen kanssa oli ongelmaa, mutta sittemmin toimijat ovat erittäin hyvin ymmärtäneet pelisäännöt, sanoo Ruokaviraston ylitarkastaja Lehto.
 Suomalaiset viranomaiset toivovat, että kasvispohjaisten lihankorvikkeiden nimeämiseen saataisiin pikaisesti selkeitä ohjeita EU-tasolla.
 – Tämä koskettaa koko Eurooppaa: koko ajan tulee uusia tuotteita markkinoille. On ongelmallista, jos jäsenvaltioissa on kovin erilaisia tulkintoja, sanoo Haikonen.
 Lue lisää:
 Terveysviranomainen kielsi kasviliha-sanan käytön – Pouttu tyrmistyi päätöksestä ja joutuu uusimaan tuotepakkauksensa

Kohu Poutun kasvislihasta kertoo kuinka vaikeaa vegeruokien nimeäminen on: Burger viittaa lihaan, mutta pihvi ei


Summary: Israelin pääministeri Benjamin Netanjahu ei suostu polvilleen korruptiosyytteiden edessä. Israelin poliittisen järjestelmän hän on sen sijaan saanut mutkille, kirjoittaa ulkomaantoimittaja Sampo Vaarakallio.

– Olemme todistaneet vallankaappausyritystä istuvaa pääministeriä vastaan. En anna valheen voittaa. Jatkan maan johtamista.
 Israelin pääministeri  Benjamin Netanjahu  ampui heti kovilla, kun maan  oikeuskansleri Avichai Mandelblit julkisti torstai-iltana korruptiosyytteet  Netanjahua vastaan.
 Tilanne on jopa Israelin mittapuulla hyvin hämmentävä.
 Netanjahu antoi siis ymmärtää, että oikeuslaitos valehtelee. Hän väitti suoraan, että oikeuskansleria ajaa poliittinen taktikointi, ei lain tulkinta. Hänen mukaansa on kyseessä noitavaino, joka on vasemmiston masinoima.
 Netanjahun käyttämä kieli tuo elävästi mieleen hänen yhdysvaltalaisen ystävänsä  Donald Trumpin  sanailut omassa virkarikosjutussaan.
 Helposti voisi sanoa, että pääministerin olisi demokratiassa mahdoton jatkaa tehtävässään. Mutta koska ajan riento rinnakkaistodellisuuksineen on mitä on, niin sanomatta paras.
 Netanjahua siis syytetään lahjusten vastaanottamisesta  ja pääministerin palveluiden tarjoamisesta teleoperaattorille ja tiedotusvälineelle, jotta hän saisi myönteistä julkisuutta.
 Jos oikeus toteaa syytteet pitäviksi, voi Netanjahu saada yli kymmenen vuoden vankeuden.
 Israelissa pohditaan nyt hämmentyneinä ja haparoiden moraalin, lain ja politiikan pyhää kolminaisuutta.
 Voiko Netanjahu todella jatkaa, koska laissa ei erikseen sanota, että pääministerin pitää erota korruptiosyytteiden vuoksi? Julkisuudessa lakia tulkitaan tällä hetkellä niin, että Netanjahu voi pitää virkansa. Lisäksi hän voi vielä aloittaa vuosien valituskierteen, käydä vaaleja ja tulla valituksi.
 Koska Israelissa ei ole aiempaa kokemusta siitä, että pääministeriä syytetään vakavista korruptiorikoksista, niin nyt haetaan lakien tulkintaa. Tulkinta on aina altis poliittiselle vaikuttamiselle, siksi Israelin oikeudellis-poliittinen tilanne on kiikkerä.
 Netanjahun tarrautuminen valtaan  on koko kuva siitä, millaisen poliittisen järjestelmän Benjamin Netanjahu on yli 13 vuoden valtakauden aikana maahan luonut. Maan poliittinen järjestelmä vaikuttaa olevan täysin sidoksissa yhteen mieheen.
 Tämän vuoksi on kiinnostavaa pohtia, millainen hallitus on kaksien vaalien jälkeisen pattitilanteen ja pääpelurin korruptiosyytteiden jälkeen enää mahdollinen?
 Keskustalaisen Sininen ja valkoinen -puolueen johtaja  Benny Gantz  heitti keskiviikkoiltana pyyhkeen kehään. Hän ei onnistunut löytämään kompromissia Netanjahun oikeistolaisen Likud-puolueen kanssa laajasta koalitiosta. Valmista ei tullut myöskään neuvotteluissa monenkirjavan pienpuolueiden kaartin kanssa.
 Gantz lupasi vaalikampanjassa, ettei lähde hallitukseen Netanjahun kanssa, koska tällä on korruptioepäilyt niskassaan. Nyt kun epäilyt ovat vaihtuneet syytteisiin, on yhteistyö entistä epätodennäköisempää.
 Juuri kukaan ei halua kolmansia parlamenttivaaleja  vuoden sisällä. Kaikkein vähiten niitä halunnee nyt Likud, jonka johtaja käy samalla viivytystaisteluaan poliittisen uransa katkeamisesta.
 Siksi katseet kääntyvät nyt Likud-puolueeseen. Miten puolueen muut keskeiset pelurit taitavat poliittisen laskelmoinnin?
 Puolueen kellokkaat ovat yksi toisensa jälkeen ilmaisseet vankkumattoman tukensa Netanjahulle koko korruptioprosessin aikana. Joko nyt lähestyy se hetki, jolloin puolueen yhtenäisyys alkaa rakoilla.
 Löytyykö joku, joka uskaltautuu vehkeilemään  kulisseissa Benny Gantzin kanssa ja siirtämään Likud Netanjahun jälkeiseen aikaan ja hallitusyhteistyöhön Sininen ja valkoinen -puolueen kylkeen.
 Tähän saakka Netanjahu on katkaissut puolueessaan jokaisen kaulan, joka on kurkotellut liian korkealle ja mahdolliseksi uhaksi hänen totaaliselle johtajuudelleen.
 Kuka on se rohkea, joka laskee, että Netanjahun miekka on jo tylsä tai sen terä tyystin poikki.

Toimittajalta: Onko Israel yhden miehen show?


Summary: Unohdettujen tavaroiden kirjo on laaja lompakoista kävelykeippeihin ja vaatteista avaimiin.

Pikkujoulusesonki lisää perinteisesti taksien kysyntää, mutta näkyy piikkinä myös löytötavaroiden määrässä. Kiireessä ja juhlatunnelmissa taksien takapenkeille jää tavallista enemmän omaisuutta.
 Pääkaupunkiseudulla toimivien taksiyrityksien mukaan läpi vuoden eniten autoihin jää puhelimia. Pelkästään Taksi Helsingin autoihin on tämän vuoden aikana unohtunut jo 1 125 puhelinta. Unohdettujen tavaroiden kirjo on kuitenkin laaja.
 Asiakkailta on jäänyt jälkeen muun muassa lompakoita, laukkuja, sateenvarjoja ja avaimia. Löytötavaroihin on päätynyt myös kävelykeppejä, soittimia ja tietokoneita.
 Taksi Helsingin mukaan huhtikuussa epäonninen asiakas unohti lähtiessään jopa karjalanpaistin.
 Pikkujoulusesonki erottuu muusta vuodesta löytötavaramäärässä. Esimerkiksi Taksi Helsingin mukaan pikkujouluaika näkyy tilastoissa piikkinä.
 Samaa mieltä ovat myös muut taksiyrittäjät.
 – Jää selkeästi enemmän, kun ihmiset ovat maistissa, sanoo  Hannu Valo  Taxi Order Helsinki Oy:stä.
 – Kyllä se näkyy. Pikkujouluaikaan vietetään usein reippaita illanviettoja, joten asiakkaat saattavat olla väsyneitä tai huomiokyky on muutoin alentunut, toteaa toimitusjohtaja  Juha Pentikäinen  Lähitaksista, joka liikennöi koko Uudenmaan alueella.
 Pentikäisen mukaan avaimet ja lompakko yleensä huolehditaan mukaan, mutta puhelin, sateenvarjo, hansikkaat ja pipo sen sijaan unohtuvat helpommin. Kuljettajia on ohjeistettu tarkastamaan taksin tilat jokaisen asiakkaan jälkeen, että hänen omaisuutensa lähtee mukaan, mutta aina ei esimerkiksi pimeässä huomaa jalkatilaan pudonneita hansikkaita.
 Helsingin Taksipalvelu Oy:n mukaan tavaroiden unohtuminen näkyy yleensäkin erilaisten tapahtumien yhteydessä taksitilausten ruuhka-aikoina.
 Tavarat toimitetaan löytötavaratoimistoon
 Taksien takapenkeille tai peräkontteihin unohtuneet tavarat päätyvät löytötavaratoimistoihin.
 – Jos asiakkaan henkilöllisyydestä tai yhteystiedoista ei ole varmuutta, kuljettajat tekevät taksiin unohtuneista tavaroista ilmoituksen löytötavaratoimistoon, jonne tavarat toimitetaan niiden aukiolojen puitteissa, kertoo palvelupäällikkö  Sanna Räsänen  Taksi Helsingistä.
 Myös muut taksiyritykset kertovat tavaroiden päätyvän löytötavaratoimistoihin.
 – Viedään löytöpaikan lähimpään löytötavaratoimistoon, Lähitaksin Pentikäinen sanoo.
 Pentikäisen mukaan asiakkaan kannattaa kuitenkin aina soittaa ensin Lähitaksiin, mikäli unohduksen huomaa pian.
 – Selvitämme, mitä taksia asiakas on käyttänyt ja kuka sitä on ajanut. Samoin kysymme kuljettajalta, mihin löytötavaratoimistoon hän on tavarat vienyt.
 Lue myös:
 Taksi Helsinki poistaa äänitallennuksen taksiensa turvakameroista
 Poliisi ratsasi takseja Uudellamaalla – "Puutteita esiintyy edelleen liian monen taksin kohdalla"
 Helpottuuko taksimatkojen hintavertailu vihdoinkin? Virasto vaatii käyttöön yhtenäistä pohjaa, jolla hinnat on ilmoitettava

Unohtuiko kännykkä taksiin pikkujoulureissulla? – Et ole ainut, joku jätti takapenkille jopa karjalanpaistin


Summary: Tuotteita on ollut myynnissä S-ryhmän kaupoissa ja Lidlin myymälöissä.

Useita broileria sisältäviä eväsleipiä vedetään pois markkinoilta listeriavaaran vuoksi. Taustalla on se, että saman raaka-ainetoimittajan broilerista on löytynyt listeriabakteeria.
 Takaisinveto koskee ainakin seuraavia tuotteita: Fazer Leipomoiden Eväsleipä Chilikana 135g -tuote, jonka viimeinen käyttöpäivä on 22.11.–29.11., S-ryhmän Makula 305g Club Wrap -tuote (kaikki päiväykset), Lidlin myymät Deli Corner paahtopaistirieskat (viimeinen käyttöpäivä 23.11.-27.11.2019) ja Select & Go kanarullat (viimeinen käyttöpäivä 22.11.-28.11.2019).
 Ruokakauppojen alihankkija Evertaste Oy:n raaka-ainetoimittaja on kertonut, että valmistuslinjastolta on mahdollisesti tarttunut Listeria monocytogenes -bakteeria broilerin lihaan.
 Listeriabakteeri voi olla haitallinen erityisesti vanhuksille, vastustuskyvyltään heikentyneille ja raskaana oleville.
 Listeria monocytogenes -bakteereita oli löytynyt raaka-ainetoimittajan omavalvonnasta, Lidlin tiedotteessa kerrotaan. Kuluttajia pyydetään lopettamaan kyseisten tuotteiden käyttö ja hävittämään tuotteet.
 Asiakkaat voivat palauttaa tuotteen lähimpään Lidl-myymälään, jossa tuotteen hinta hyvitetään.
 Jos S-ryhmältä haluaa hyvityksen, S-ryhmä pyytää palauttamaan virheellisen tuotteen pakkausetiketin ensisijaisesti ostopaikkaan tai omien yhteystietojen ja tilitietojen kanssa S-Kuluttajaneuvontaan. Muutoin S-ryhmä pyytää hävittämään tuotteen sekajätteen mukana.

Listeriabakteeria mahdollisesti sisältäviä valmisleipiä vedetään markkinoilta – koskee useita tuotteita


Summary: Suomi on saanut viime aikoina runsaasti suitsutusta CNN:n matkailusivustolla.

Jos mielii valita turvallisimman mahdollisen lomakohteen maailmassa vuonna 2020, kannattaa suunnata joko Suomeen, Tanskaan, Grönlantiin, Islantiin, Norjaan, Sloveniaan, Luxemburgiin tai Sveitsiin.
 Näin neuvoo International SOS-yhtiö, joka on listannut maailman turvallisimmat ja vaarallisimmat matkakohteet. Yhtiö tarjoaa turvallisuuskartoituksia sekä terveyspalveluja matkailijoille.
 International SOS on julkaissut sivuillaan havainnollistavan  karttakuvan , jossa kullekin maalle on määritelty oma turvallisuusluokituksensa.
 Edellä mainituissa turvallisimmissa maakohteissa matkustamisen turvallisuusriskit on määritelty vähäiseksi. Neljä muuta luokkaa riskeille ovat matala, keskitasoinen, korkea ja äärimmäinen. Ruotsi on luokiteltu ainoaksi Pohjoismaaksi, jossa turvallisuusriskitaso on vähäisen sijaan matala.
 Bledjärvi on suosittu matkakohde Sloveniassa. ERDEM SAHIN/ EPA
 Maailman vaarallisimpiin matkakohteisiin kuuluvat muun muassa Afganistan, Keski-Afrikan tasavalta, Somalia ja Syyria.
 Luokitus perustuu muun muassa riskeihin sairastua kohteessa tarttuviin tauteihin tai joutua keskelle poliittista väkivaltaa.
 Jotkut maat eivät sovi ainoastaan yhteen kategoriaan, joten niille on annettu useampia riskiluokituksia. Esimerkiksi Meksikossa ja Kolumbiassa on alueita, joissa matkustamisen riskit on määritelty keskitasoisiksi, mutta tietyt osat maista ovat korkean riskin matkustuskohteita.
 Lomakohteiden turvallisuudesta kirjoittaa matkailu-uutisiin keskittyvä  CNN Travel , jolta Suomi sai myös toisenlaista suitsutusta hiljattain. Lokakuun alussa sivusto listasi  20 kauneinta paikkaa  Euroopassa. Ensimmäisenä jutussa mainittiin Inarijärvi, jota kuvailtiin ”ympärivuotiseksi paratiisiksi.”
 – Pimeät, lumiset talvet tekevät Inarijärvestä ihanteellisen kohteen nähdä vilaukselta revontulia, kirjoittaa CNN Travel, joka kehotti matkustamaan alueelle myös kesällä sekä ruskan aikaan.
 Lue myös:
 CNN Travel: These are the safest countries in the world to visit in 2020
 CNN listasi Euroopan kauneimmat paikat: Inarijärvi on "ympärivuotinen paratiisi"
 CNN Travel: 20 most beautiful places in Europe

Kaikki Pohjoismaat Ruotsia lukuun ottamatta maailman turvallisimpien matkakohteiden listalla


Summary: Viiniä kulutetaan jo yhtä paljon kuin väkeviä. Kuohuviinistä on puolestaan tullut arkinen juoma.

Kuopiolainen  Reetta Kauhanen , 24, ostaa Alkon myymälästä yleensä viinejä. Kirkkaita viinoja hänen ostoskoriinsa päätyy harvoin.
 – En koe tarvitsevani niitä usein. Ei tule juotua niitä niin paljon, hän sanoo.
 Reetta Kauhanen kertoo ostavansa väkeviä juomia vain harvoin. Antti Karhunen / Yle
 Kauhasessa konkretisoituvat alkoholin kulutusta kuvaavat tilastot. Kaupaksi käyvät miedot juomat, erityisesti silloin, kun ostajana on nuori aikuinen. Jos ostajana on nuori nainen, on suosituin ostos viini.
 Muutosta symboloi osaltaan kuohuviini, jonka käyttö on Alko Savilahden palvelumestarin  Tuula Ruuskasen  mukaan jo arkipäiväistynyt.
 – Joskus aikoinaan oli puhetta, että kuohuviini on ainoastaan "pyhäjuoma". Nykyään se on ihan normaali arkijuoma, hän sanoo.
 Viinasta tullut varttuneempien juoma
 Terveyden ja hyvinvoinnin laitoksen (THL)  tilastojen mukaan  viinien ja väkevien juomien tilastoitu kulutus on nyt tasoissa.
 Viinin kulutus on jatkuvasti lisääntynyt, kun taas väkevien alkoholijuomien kulutus on viimeisten kymmenen vuoden aikana laskenut peräti nelisenkymmentä prosenttia.
 Viisitoista vuotta täyttäneet asukkaat kuluttivat THL:n mukaan vuonna 2018 väkeviä juomia sataprosenttisena alkoholina 1,7 litraa. Määrä on pieni, kun sitä vertaa 1970- ja 1980-lukuihin, jolloin väkeviä alkoholijuomia kulutettiin lähes 4 litraa.
 Väkevien alkoholijuomien kulutus on nyt viinien kanssa tasoissa. Antti Karhunen / Yle
 Kirkkaiden kulutus on kuitenkin ukkoutunut, sillä se on jäänyt erityisesti vanhempien miesten kontolle.
 THL:n viimeisimmän tilaston mukaan  väkevien juomien osuus alkoholin viikkoarvion mukaisesta kokonaiskulutuksesta on 60–79-vuotiailla miehillä yli 27 prosenttia, kun se muissa ikäryhmissä ja naisilla jää alle 14 prosentin.
 Tuula Ruuskanen tunnistaa ilmiön myös Alkossa.
 – Niillä on se oma kannattajakuntansa, mutta ehkä se on todellakin enemmän sinne varttuneempaan päin, hän hymyilee.
 Tuula Ruuskasen mukaan väkeviä juomia ostavat erityisesti varttuneemmat ihmiset. Antti Karhunen / Yle
 Myös valmistajan juomavalikoima miedontunut
 Juomatapojen muutos tuntuu myös Lignell & Piispasen alkoholitalossa, joka on yksi Suomen vanhimpia yhä toiminnassa olevia perheyhtiöitä.
 Vodkan ja liköörin tekijänä tunnetuksi tulleen yrityksen kehitysjohtajan  Harri Nylundin  mukaan tuotevalikoima on vähitellen miedontunut.
 Kehitysjohtaja Harri Nylund ja toimitusjohtaja Kirsi Räikkönen seuraavat pullotuslinjan toimintaa. Antti Karhunen / Yle
 – Selkeästi on huomioitu se, että kuluttaja hakee miedompia vaihtoehtoja. Siellä voi kyllä olla tuttuja makuja, mutta miedompaa vaihtoehtoa kaivataan, hän muotoilee.
 Yrityksen toimitusjohtaja  Kirsi Räikkönen  täydentää kuvaa ottamalla esille käsitteen lojaalius. Hänen mukaansa erityisesti nuoret aikuiset eivät ole enää aiempaan tapaan uskollisia tietylle tuotteelle.
 – He ovat vanhempaa kuluttajapolvea vähän epälojaalimpia. Halutaan kokeilla uutuuksia, mennään juomaryhmästä toiseen, ja käyttötilanne ratkaisee, mitä nautitaan.
 Votkaa myös vientiin
 Lignell & Piispasella uidaan kuitenkin myös vastavirtaan. Yritys tekee maailman parhaimmaksi palkittua maustettua vodkaa, ja tänä vuonna yrityksen valikoimaan on tullut jälleen kerran Savon Wiinaa -votka. Tuotteen valmistus on aloitettu 150 vuoden aikana nyt jo kolmannen kerran.
 Kehitysjohtaja Harri Nylundin mielestä tuote nivoutuu Kuopion alueeseen ja paikalliseen juoma- ja ruokakulttuuriin, mutta sillä on hänen mukaansa yllättävän suuri kuluttajakysyntä myös valtakunnallisesti.
 – Eikös se ole niin, että suurin piirtein puolet helsinkiläisistä on savolaisia, hän virnistää.
 Lignell & Piispanen on miedontanut tuotevalikoimaansa, mutta luottaa yhä myös väkevien menekkiin. Antti Karhunen / Yle
 Toimitusjohtaja Kirsi Räikkönen puolestaan muistuttaa, että maailmalla on yhä yllin kyllin väkevien juomien kuluttajia.
 – Meillä tulee viennistä noin 35 prosenttia. Siellä on markkinoita, joissa kirkkaat on tosi vahvoja, hän toteaa.

Kirkkaiden kulutus ukkoutuu – nuorista aikuisista tullut "epälojaaleja" alkoholin kuluttajia


Summary: Tehy ehdottaa, että työnantajien oikeutta vaihtaa työehtosopimus rajattaisiin, mikäli tarkoitus on kikkailla työehdoilla.

Pääministeri  Antti Rinne  (sd.) jyrähti torstaina  eduskunnan kyselytunnilla , että hallitus aikoo kitkeä työehtoshoppailun tavalla tai toisella suomalaisesta yhteiskunnasta.
 Vain hetkeä aiemmin omistajaohjausministeri  Sirpa Paatero  (sd.) oli kertonut, että  neljä selvityshenkilöä yrittää ratkaista  viikonlopun aikana Postin ja Posti- ja logistiikka-alan unionin (PAU)  umpisolmuun ajautunutta riitaa  pakettilajittelijoiden työehtosopimuksesta.
 Ensi viikolla laajenevat tukilakot uhkaavat lamauttaa lento-, laiva- ja julkista liikennettä.
 Tässä olisi hallituksen listalle yksi keino, millä työehtosopimuksen vaihtaminen edullisempaan voitaisiin saada kuriin.
 Sosiaali- ja terveysalan ammattilaisia edustava Tehy ehdottaa, että asia olisi helpointa hoitaa työsopimuslain muutoksella: rajoittamalla työnantajan toimintaa liikkeenluovutuksissa.
 – Lakia voitaisiin muuttaa siten, että mikäli työnantajan ilmeisenä tarkoituksena on heikentää työsuhteen ehtoja, mahdollisuutta vaihtaa työehtosopimusta ei olisi, Tehyn edunvalvontajohtaja  Else-Mai Kirvesniemi  kertoo.
 Tehy: Ilmeinen kikkailu tesseillä estettävä
 Työsopimuslaissa määritellään menettely liikkeenluovutuksissa. Else-Mai Kirvesniemi sanoo, että suurimmat epäkohdat koskevat juuri tällä hetkellä yrityskauppoja ja ulkoistuksia.
 Hänen mielestään laissa on nyt porsaanreikä, joka pitäisi tukkia. Työehtosopimuslain mukaan työnantaja päättää, mitä työehtosopimusta työntekijät noudattavat.
 – Tätä ei selvästi koeta enää oikeudenmukaiseksi tavaksi, ja vaikuttaa siltä, että osa työnantajista käyttää tätä hyväksi, ja kiertää sillä työntekijöiden turvaa, Kirvesniemi toteaa.
 Työnantaja voi hakea liiton vaihdoksella edullisempia työehtoja.
 – Työnantajat perustavat tytäryhtiöitä, joihin siirretään osa toiminnoista. Tytäryhtiö järjestäytyy johonkin toiseen työnantajaliittoon, ja ryhtyy sen jälkeen noudattamaan halvempia työehtoja, hän kuvailee.
 Postin työntekijät osoittivat torstaina mieltä Eduskuntatalon edustalla työehtosopimusshoppailua vastaan. Petteri Sopanen / Yle
 Valtionyhtiö Posti toimi juuri näin perustamalla ensin Posti Palvelut Oy:n, jonne työriidan keskiössä olevat 700 pakettilajittelijaa siirrettiin.
 Posti Palvelut kuuluu Medialiittoon, ei Palvelutyönantajat Paltaan kuten Posti. Medialiiton neuvottelukumppani on työntekijäpuolella Teollisuusliitto, Paltan PAU.
 Edunvalvontajohtaja Kirvesniemi korostaa, että normaaleissa yrityskaupoissa tai liikkeenluovutuksissa työehtosopimus olisi edelleen mahdollista vaihtaa, kuten nykyisinkin.
 – Silloin, kun tarkoituksena on ilmeinen sopimuksella kikkailu, tämä estettäisiin. Laadittaisiin sellainen lainsäädäntö, joka vastaa kansan oikeustajua, hän sanoo.
 Miten todistetaan aie heikentää työehtoja?
 Työtuomioistuimen entinen presidentti  Jorma Saloheimo  pitää Tehyn ehdotusta työnantajan ilmeisistä työehtojen heikennysaikeista ongelmallisena.
 – Tämä on sellainen kriteeri, josta varmaan kumpuaisi hyvin vaikeita näyttökysymyksiä oikeudessa, Saloheimo sanoo.
 Kun työntekijä siirtyy uuden työnantajan palvelukseen liikkeenluovutuksella, vanhaa työehtosopimusta noudatetaan sopimuskauden loppuun. Sitten voidaan neuvotella uusi sopimus.
 – On myös aika mahdoton ajatus, että uusi yritys olisi sopimuskautta pidempään velvoitettu soveltamaan vanhaa, ehkä vieraan työnantajaliiton solmimaa sopimusta, hän toteaa.
 Saloheimon mukaan työehtoshoppailua on vaikea suitsia lainsäädännöllä. Työoikeuden asiantuntija arvioi, että ilmiön hävittäminen lakiteitse puuttuisi vapaaseen markkinatalouteen ja rikkoisi EU:n liikkeenluovutusdirektiiviä.
 – Järjestö- ja yritysrakenteet elävät ja toimialat muuttuvat vuosien saatossa, jolloin työehtosopimustenkin soveltamispiirit muuttuvat samalla. Yritysrakenteiden muutokset johtuvat yleensä muista syistä kuin siitä, että työehtoja halutaan heikentää, Saloheimo sanoo.
 Työtuomioistuimen eläköitynyt presidentti Jorma Saloheimo ennakoi Tehyn ehdotuksesta pahoja näyttöongelmia oikeudessa. Derrick Frilund / Yle
 Saloheimo lisää, että työehtosopimusten muutoksia tapahtuu myös muissa tilanteissa kuin liikkeenluovutuksissa. Tehyn ehdottama keino tepsisi siis vain osaan tapauksia.
 Yrityksessä saattaa toimia tai sinne voidaan muodostaa pääliiketoiminnasta poikkeava yksikkö.
 – Esimerkiksi sähköurakointiliike alkaa harjoittaa talvikunnossapitoa, jonne siirretään työntekijöitä. Yritys sitten liittyy uuden alan mukaiseen työnantajaliittoon, ja alkaa soveltamaan työntekijöihin uutta sopimusta.
 – Liikkeenluovutusta ei siis tapahdu, mutta työehtosopimus vaihtuu, Saloheimo huomauttaa.
 Saloheimo ja SAK:n puheenjohtaja  Jarkko Eloranta  ovat sitä mieltä, että  työnantajien järjestäytymisoikeuteen puuttuminen  voisi lopulta vaarantaa myös työntekijöiden järjestäytymisvapauden. Kun lainmuutoksetkin ovat vaikeita, jäljelle jää neuvottelutie tai työtaistelu.
 Viekö Tehyn ehdotus työnantajien vapauden järjestäytyä mielensä mukaan?
 – Ei millään tavalla. Tässähän ei puututa järjestäytymisoikeuteen. Tässä puututaan ainoastaan siihen, ettei liikkeenluovutuksen yhteydessä voida muuttaa epäasiallisella tavalla sovellettavaa työehtosopimusta, Tehyn Else-Mai Kirvesniemi katsoo.
 Elikeinoelämän keskusliitto ei halunnut tänään kommentoida Tehyn ehdotuksen toteutuskelpoisuutta yritysten näkökulmasta.
 Lasse Isokangas / Yle
 Lue lisää:
 Syntyykö postisopu kolmessa päivässä? Selvitysryhmä aloitti työnsä: "Tarvittaessa lähden täältä vasta sunnuntaina"
 Apuun hälytetty selvittelyryhmä alkaa avata Postin umpisolmua hetimmiten ja valmista on tarkoitus saada kolmessa päivässä
 Ministeri Paateron lääke postilakkoon: Neljä selvityshenkilöä yrittää viikonlopun aikana ratkaista umpisolmun – PAU:n ja Postin pyynnöstä
 Analyysi: Posti olisi avaamassa pakettialan halpuutuskierteen – myös kilpailijat uhkaavat leikata palkkoja, jos valtionyhtiö saa tahtonsa läpi

Pääministeri ilmoitti laittavansa työehtoshoppailun kuriin – Tässä yksi ehdotus, joka hallituksen kannattaisi tsekata


Summary: Britanniassa oluthuoneet ovat alkaneet kannustaa äänestysaktiivisuuteen. Useat panimot tarjoavat ilmaista olutta äänestäjille.

Britanniassa useat panimot ovat ilmoittaneet joulukuun parlamenttivaalien äänestysaktiivisuutta tukevista toimista.
 Bristolissa sijaitseva Bristol Beer Factory on ilmoittanut  auttavansa kodittomia äänestäjäksi rekisteröitymisessä . Panimo on antanut luvan käyttää tarvittaessa osoitettaan ja tämä on sopinut myös Britannian vaalikomissiolle, kertoo Sky News.
 Britanniassa järjestetään parlamenttivaalit 12. joulukuuta. Äänestystä varten täytyy rekisteröityä muutama viikko ennen vaaleja.
 Bristol Beer Factory -panimon seinään maalattiin muraali taidefestivaaleilla heinäkuussa 2017. AOP
 Rekisteröityminen on mahdollista myös silloin, jos henkilöllä ei ole vakituista kotiosoitetta. Riittää, että viranomaisille ilmoitetaan paikka,  jossa henkilö viettää paljon aikaa . Tämä voi olla esimerkiksi yömaja tai tuttavan osoite, mutta myös ulkona sijaitseva paikka, kuten bussipysäkki tai suuren kadun varrella sijaitsevan kaupan oviaukko, kertoo tukijärjestö Crisis.
 Bristolin keskustassa sijaitsevan Bristol Beer Factoryn kahvilan ja pubin henkilökunta auttaa kodittomia täyttämään tarvittavia lomakkeita. Heille tarjotaan paperitöiden lomassa myös kuuma juoma.
 Britanniassa satoja tuhansia kodittomia
 Asunnottomien määrä on Bristolissa noussut kuluneen kolmen vuoden 128 prosenttia, kertoo  Homeless Link  uutiskanava Sky Newsin mukaan.
 Asunnottomuus on valtaisa ongelma koko maassa. Britanniassa on  arviolta 320 000 koditonta  ja määrä nousee, kertoo asunnottomien asiaa ajava Shelter-järjestö vuoden 2018 raportissaan.
 Skotlantilainen Francis on asunut Lontoon kaduilla yli kahdeksan vuotta. Francis ja hänen koiransa Milo aikoivat vuonna 2018 viettää joulun Oxford Streetilla Lontoon ydinkeskustassa. EPA
 Esimerkiksi  Lontoossa kodittomien määrä  on kuluneen vuoden aikana nousut ennätyskorkealle. Viranomaisten mukaan 2018–2019 mittausajanjaksolla Britannian pääkaupungin kaduilla kodittomia oli arviolta 8 855, kertoo The Guardian.
 Lehden mukaan viime vuonna Lontoossa arviolta 15 ihmistä joutui kodittomaksi päivässä.
 Ilmainen olut äänestäjille
 Kodittomia Bristolissa auttava panimo ei ole ainoa, joka on ilmaissut tukensa vaaleissa äänestämiselle.
 Gloucestershiren kreivikunnassa Länsi-Englannissa sijaitsevassa Stoudin kaupungissa paikallinen panimo  tarjoaa ”vaaliuurnaoluen”  niille, jotka esittävät todistuksen äänestäjäksi rekisteröitymisestä. Tämän lisäksi Stroud Brewery -painimon paikallisessa ravintolassa järjestetään tilaisuus, jossa uusia äänestäjiä autetaan rekisteröitymisessä.
 Äänestäjäksi rekisteröitymisen lisäksi olutvalmistajat palkitsevat myös äänensä antaneita.
 Esimerkiksi skotlantilainen BrewDog-panimo tarjoaa ravintoloissaan ilmaisen tuopillisen olutta kaikille, jotka esittävät itsestään kuvan äänestyspaikalla.
 Panimo toteutti saman kampanjan vuoden 2017 vaaleissa.
 Lue myös :
 Britanniassa alkoi vaalitaisto, joka voi jopa perua brexitin – Tässä viisi kuumaa vaalikysymystä

Bristolissa paikallinen panimo auttaa kodittomia äänestämään parlamenttivaaleissa – Britanniassa satoja tuhansia asuu taivasalla


Summary: Katso tästä kuinka postilakkoon on päädytty ja kuinka työtaistelu on edennyt.

Postilaista kaikki alkoi
 Postin työriidan siemenet kylvettiin kesäkuussa 2017, kun eduskunta hyväksyi uuden postilain. Digitalisaatio vähentää postin määrää ja uusi laki kevensi Postin velvotteita. Postin jakelu avattiin kilpailulle.
 Postilain vastuuministerinä oli kesällä 2017 liikenne- ja viestintäministeri Anne Berner (kesk.). Jarno Kuusinen / AOP
 Posti perustaa tytäryhtiön
 Keväällä 2017 Posti perusti tytäryhtiön Posti Palvelut Oy:n hoitamaan varhaisjakelua. Tytäryhtiö on Postin vastaus kilpailuun. Yhtiön käyttämät työntekijöille huonommat työehtosopimukset ovat postilakon ytimessä. Kesällä 2017 Posti osti Kaakon Viestinnän varhaisjakelutoiminnot ja liitti ne Posti Palvelut Oy:hyn. Heinäkuun alussa 2017 Posti siirsi sanomalehtien varhaisjakelun Posti Palvelut Oy:hyn. Noin 2 300 sanomalehdenjakajaa siirtyi tytäryhtiöön vanhoina työntekijöinä. Työehtosopimuksena säilyi Viestinvälitys- ja logistiikka-alan sopimus Posti- ja logistiikka-alan unionin (PAU) ja Palvelualojen työnantajien (Palta) välillä sen päättymiseen 30. lokakuuta 2017 asti.
 Posti siirsi heinäkuussa 2017 kaikki sanomalehtien varhaisjakelijat tytäryhtiö Posti Palvelut Oy:hyn. Annika Laaksonen / Yle
 Posti aloittaa työehtosopimusshoppailun
 Vuoden 2017 marraskuun alusta Posti Palvelut Oy:n postilaiset siirrettiin Teollisuusalojen ammattiliiton (TEAM) työehtosopimukseen. PAUn mukaan varhaisjakajien palkat laskevat jopa 20–60 prosenttia. Postin Paketti ja verkkokauppa -liiketoimintaryhmän lajittelutoimintojen henkilöstö siirrettiin tämän vuoden syyskuun alusta vanhoina työntekijöinä Posti Palvelut Oy:hyn. Siirretyt lajittelijat olivat vielä tuolloin PAUn työehtosopimuksen piirissä. Posti ilmoitti kuitenkin, että noin 700 siirretyn lajittelijan osalta aletaan marraskuun alusta noudattaa Medialiiton ja Teollisuusliiton jakelua koskevaa työehtosopimusta, koska Posti Palvelut Oy on Medialiiton jäsenyritys. PAU ei pysty enää neuvottelemaan jakelijoille työehtosopimusta.
 Posti Palvelut Oy siirsi marraskuun alusta kiistan keskiössä olevat 700 pakettilajittelijaansa edullisemman työehtosopimuksen piiriin. Ismo Pekkarinen / AOP
 PAU ilmoittaa lakoista
 PAU vastaa Postin toimiin työtaisteluilla. Postin käsittely- ja lajittelutoiminnot pysäytetään 2. päivästä 4:nteen syyskuuta. Omistajaohjausministeri  Sirpa Paatero  (sd.) kertoo 3. syyskuuta Postin ottavan aikalisän työehtosopimusten muuttamisessa ja arvioivan johdon palkkauksen uudestaan.  Taloussanomien julkaisemien laskelmien mukaan  Postin toimitusjohtajan  Heikki Malisen  saamat palkat ja palkkiot ovat kivunneet neljässä vuodessa 65 prosenttia 990 000 euroon vuodessa. PAU on tyytyväinen Paateron aikalisäilmoitukseen ja keskeyttää lakon päivää aiottua aiemmin.
 PAU vastasi Postin työehtosopimusshoppailuun lyhyeksi jääneellä postilakolla syyskuun alussa. Jussi Nukari / Lehtikuva
 Tes-neuvottelut alkavat
 PAUn ja Paltan tes-neuvottelut alkavat 9. syyskuuta. Palta ilmoittaa, että se ei voi neuvotella 700 pakettilajittelijan sopimuksesta, koska Posti Palvelut Oy ei ole Paltan jäsen. Neuvottelut eivät etene ja osapuolet tapaavat valtakunnansovittelijan luona 22. lokakuuta. PAU ilmoittaa samalla käynnistävänsä Postissa laajat lakot. Postinjakelu, käsittely ja kuljetus ovat marraskuussa lakossa kaksi viikkoa, jollei työehtosopimusneuvotteluissa ja pakettilajittelijoiden tilanteesta päästä työnantajan kanssa sopuun. Lakko alkoi maanantaina 11. marraskuuta ja sen oli määrä päättyä sunnuntaina 24. marraskuuta. Lakko koskee noin 9 000 työntekijää.
 Postin työriita vietiin lopulta marraskuun loppupuolella valtakunnansovittelijan soviteltavaksi. Martti Kainulainen / Lehtikuva
 Lakkoilmoituksia tulee lisää
 Sovittelu ei tuota tuloksia ja PAU ilmoittaa 10. marraskuuta vielä uusista lakoista. Lakko koskee postinjakelua, postinkäsittelyä, postinkuljetusta sekä toimihenkilö- ja myymälätehtäviä koko maassa 25. marraskuusta 8:nteen joulukuuta. PAU saa ilmoituksia laajoista tukilakoista. Mukana ovat Ilmailualan Unioni (IAU), Rautatiealan unioni (RAU), Suomen merimiesunioni (SMU), Auto- ja kuljetusalan työntekijäliitto (AKT), PAM, Suomen elintarviketyöläiset (SEL) ja Sähköliitto. Marraskuun 19. päivänä  PAU hylkää valtakunnansovittelijan edellisenä yönä tekemän sovitteluehdotuksen . Suurin ongelma on edelleen noin 700 pakettilajittelijan asema tes-neuvotteluissa.
 Postilaisia tukevat työtaistelutoimet ovat pysäyttäneet Postin lähetykset satamiin. Heikki Saukkomaa / Lehtikuva
 Työmarkkinakonkarien selvitystyöryhmä aloittaa
 Torstaina 22. marraskuuta  omistajaohjausministeri Paatero kertoo, että postineuvotteluihin on nimetty neljän  työmarkkinakonkarin selvitysryhmä avaamaan neuvottelujen umpisolmua. Selvityshenkilöt ovat työmarkkina-asiantuntija  Jukka Ahtela , Suomen ammattiliittojen keskusjärjestön (SAK) entinen puheenjohtaja  Lauri Ihalainen , Elinkeinoelämän keskusliiton (EK) entinen työmarkkinajohtaja  Lasse Laatunen  ja PAMin entinen puheenjohtaja  Ann Selin . Valtakunnansovittelija  Vuokko Piekkala  kertoo samalla, että valtakunnansovittelijan pöytään ei kannata istua ennen kuin pakettijakelijoiden kohtalo on ratkaistu. Pääministeri  Antti Rinne  (sd.) kertoi  torstain kyselytunnin alussa, että hallitus esti kesällä Postin suunnitelmat  siirtää 9 000 Postin työntekijää Medialiiton ja Teollisuusliiton väliseen työehtosopimukseen. PAUn mukaan se olisi heikentänyt heidän työehtoja. Rinne kertoi myös, että hallitus puuttuu "työehtoshoppailuun" kovalla otteella. Ellei sopua synny viikonvaihteen aikana, tukilakot alkavat vaikuttaa maanantaina 25. marraskuuta täydellä teholla jumittaen muun muassa liikennettä maalla, merellä ja ilmassa.
 Postilakon selvityshenkilöt Jukka Ahtela, Lauri Ihalainen, Lasse Laatunen ja Ann Selin. Lehtikuva
 Lue myös:
 Pääministeri ilmoitti laittavansa työehtoshoppailun kuriin – Tässä yksi ehdotus, joka hallituksen kannattaisi tsekata
 Loppuuko kaupoista kohta olut? SEL: "Tämä vaikuttaa osaan panimoalan tuotteista" – Listasimme postilakkojen uusimmat vaikutukset
 Syntyykö postisopu kolmessa päivässä? Selvitysryhmä aloitti työnsä: "Tarvittaessa lähden täältä vasta sunnuntaina"
 Viking Line varautuu maanantaina uhkaavaan Postin tukilakkoon – viisi laivaa jäämässä satamaan, vaikutusta tuhansiin matkustajiin

Postikärhämän lyhyt historia – mistä kaikki sai alkunsa ja miksi kiistassa ajauduttiin täydelliseen umpikujaan?


Summary: Osa tiloja välittävistä tai huoltavista yrityksistä on jo kiristänyt mökkien turvallisuusvaatimuksia.

Onnettomuustutkintakeskus antoi perjantaina  suosituksia vuokramökkien turvallisuuden parantamiseksi . Taustalla on Kittilän Levillä huhtikuussa sattunut mökkipalo, jossa kuoli kolme lasta.
 OTKESin mukaan vuokramökkien paloturvallisuudessa pitäisi kiinnittää erityistä huomiota poistumisturvallisuuteen ja sähköasennuksiin. OTKES suosittaa myös, että vuokramökkien turvallisuusjärjestelyistä laadittaisiin tarkastuslista. Ainakin osassa majoitusta välittävistä yrityksistä tarkastuslistoja on jo käytössä. Myös vaatimuksia palovaroitinten määristä on jo kiristetty.
 Lapin pelastuslaitoksen pelastuspäällikkö  Timo Rantala  Lapin pelastuslaitokselta pitää OTKESin suosituksia hyvinä ja aiheellisina.
 – Lähden siitä, että jos tilassa, esimerkiksi parvella, ei ole poistumistietä, sitä ei ole tarkoitettu nukkumiseen.
 Rantala korostaa myös palovaroittimien tärkeyttä.
 – Kyllä varoitin tarvitaan ainakin jokaiseen sellaiseen huoneeseen, jossa nukutaan.
 Paloturvallisuus mukaan mökin varustetasolistalle
 Pelastuspäällikkö Timo Rantalan mielestä tärkeää on myös saada vuokramökin turvallisuustasosta majoittujalle tietoa jo vuokrauksen yhteyteen. Majapaikkaa etsivä voisi tutustua rakennuksen paloturvallisuuteen siinä kuin muuhunkin varustetasoon.
 – Samalla tavalla kuin esitellään mökin tiski- ja pyykkikoneet ja muu varustelu, pitäisi tuoda esille myös turvallisuusseikat.
 Kyse voi olla vaikkapa siitä, minkä ajan määräysten mukaiset palovaroittimet talossa on, koska nykyään varoittimilta vaaditaan suurempi toimintavarmuus kuin ennen vuotta 2009.
 Avuksi yhtenäiset ohjeet
 Rantalan mielestä kaikille yrityksille ja toiminta-alustoille on hyvä saada yhtenäiset ohjeet, joiden avulla kaikki osalliset voivat parantaa turvallisuutta.
 Rantala tietää, että vapaa-ajan rakennusten varustaminen varoittimilla voi olla hankalaa.
 – Niissä on paljon yhteistä tilaa. Samoissa tiloissa tehdään ruokaa ja siellä voi olla takka, joka savuttaa. Näistä saattaa tulla hälytyksiä tai häiriöitä varoittimiin. Joskus sitten otetaan paristo pois, jos varoitin huutaa.
 Varoittimia ainakin kaikkiin makuutiloihin
 Suomen suurimpiin kuuluva vuokramökkien ja loma-asuntojen välittäjä Lomarengas on jo kiristänyt välittämiensä mökkien turvallisuusvaatimuksia. Levin turmamökki ei ollut Lomarenkaan välittämä, mutta onnettomuus vauhditti myös Lomarengasta tarkistamaan välittämiensä tilojen turvallisuustasoa.
 Markkinointipäällikkö  Pekka Huttunen  kertoo, että Lomarengas ei ole jäänyt odottamaan OTKESin suosituksia eikä niiden muotoutumista viranomaismääräyksiksi, vaan yritys ottaa suositukset käyttöön heti. Jatkossa se siis vaatii välittämissään vuokramökeissä palovaroittimet kaikkiin makuuhuoneisiin.
 – Jo tähän mennessä olemme suositelleet varoitinta kaikkiin huoneisiin, joissa nukutaan, mutta nyt siitä tulee edellytys. Lain vaatimus on tällä hetkellä väljempi, yksi palovaroitin 60 neliömetriä kohden.
 Palovaroitin tulisi varmuuden vuoksi sijoittaa ainakin jokaiseen makuutilaan. Kuvassa varoitinta on tarkistamassa palomestari Risto Taskinen Nilsiästä.  Marianne Mattila / Yle
 Lomarenkaan välitettävänä eri puolilla maata on yli 4 000 kotimaan loma-asuntoa. Vuokramökkien omistajia on lähes 2500, joten tilojen varustetaso ymmärrettävästi vaihtelee huomattavasti. Läheskään kaikille vuokraajille toiminta ei ole ammattimaista, joten toiminnan lähtökohdatkin vaihtelevat paljon.
 Pelastuspäällikkö Timo Rantalan tapaan Huttunen pitää tärkeinä ja tarpeellisina suosituksia siitä, että paloturvallisuuteen liittyvää ohjeistusta täsmennetään ja tuodaan entistä paremmin asiakkaiden tietoon.
 Lomailijan on muistettava omakin vastuunsa
 Sekä pelastustoimessa että majoitusalalla painotetaan myös asiakkaan omaa vastuuta. Esimerkiksi Lomarenkaan mökeistä löytyy huoneentaulu ja mökkikansio, joissa on hälytyskeskuksen numero, mökin sijainti sekä ohjeita hätätilanteen varalle.
 – Mökkiin saapuessa loma-asukkaiden tulisi tutustua paloturvallisuusasioihin, esimerkiksi poistumisteihin ja sijaintitietoihin mahdollista hätätilannetta silmälläpitäen. Myös tulen käsittelyssä pitää olla huolellinen, Huttunen huomauttaa.
 Huoneentauluun on koottu keskeiset turvallisuusasiat. Marianne Mattila / Yle
 Keskustelua on Huttusen mukaan käyty siitä, voisiko asiakkaiden saapumisen yhteyteen järjestää tietoiskun, jossa käytäisiin asiat läpi. Tällainen käytäntö voi kuitenkin olla aika vaivalloinen, sillä nykyään vuokraaja ja asiakas eivät välttämättä tapaa lainkaan, vaan hyvin yleisesti käytössä ovat avainlaatikot, joista avaimen saa koodilla.
 Vuokramökkien paloturvallisuus perustuu omavalvontaan, mutta Huttusen mukaan Lomarengas on tehnyt omiakin tarkastuksia. Samoin monissa paikoissa paloviranomaiset ovat tehneet tarkastuksia, usein mökinomistajan pyynnöstä.
 Levin onnettomuudesta juontavissa suosituksissa esillä ovat olleet nimenomaan palovaroittimet. Esimerkiksi häkävaroittimista ei tässä yhteydessä ole puhuttu.
 Kaikki pitävät silmänsä auki
 Kuopion Tahkolla mökkejä huoltavan Tahko 24H-yhtiön varatoimitusjohtaja  Teo Kuosmanen  kertoo, että yrityksellä on keskusvaraamon kanssa sisäisessä käytössä lista asioista, joita mökeiltä ja niitä vuokraavilta edellytetään. Listalla ovat muun muassa palovaroittimet ja sammutuslaitteet.
 Kuosmanen kertoo, että koska suuri osa mökinomistajista asuu kaukana, monet tehtävät ovat kiinteistönhuoltajien ja siivoojien hoidettavana. Silmät pidetään auki aina kun tiloissa käydään.
 – Esimerkiksi juuri viime viikolla siivooja ilmoitti, että yhden mökin takan eteen tarvittaisiin kipinäsuoja. Me varmistimme asian omistajalta ja hoidimme suojan paikalleen.
 Tarjolla tietoa monella kielellä
 Tahkon maisemissa toimii myös yrittäjä  Jouni Hartikaisen  Rinnepelto Lomamökit -yritys. Turvallisuudesta pyritään huolehtimaan monin tavoin.
 – Sesongin alkajaisiksi käydään läpi kaikkien mökkien turvallisuusasiat; tarkistetaan jokainen palovaroitin, tuhka-astia, mökkikansio, seinäohje.
 Mökeissä majoittuu paljon ulkomaisia matkailijoita, joten tietopaketit on tehty monella kielellä. Opastukselle esimerkiksi tulen käsittelyyn on tarvetta, sillä Hartikaisen mukaan varsinkin ulkomaalaiset vieraat saattavat olla tottumattomia takan tai saunan käyttäjiä.
 Sammutusvarusteet on hyvä pitää
helposti löydettävässä paikassa. Marianne Mattila / Yle
 Jouni Hartikainen on huomannut, että osa majoittujista tutustuu tunnollisesti mökin ohjeisiin, osa ei vaivaudu lukemaan niitä lainkaan.
 –Yrittäjän puhelin voi soida vaikka keskellä yötä, kun tarvitaan neuvoja – vaikka tiedot löytyisivätkin mökkikirjasta.
 Levin surullisen onnettomuuden jälkeen kaikkien suhtautuminen turvallisuuteen tuntuu kuitenkin muuttuneen. Käytännössä se näkyy esimerkiksi niin, että jos palovaroittimen paristo on lopussa, majoittuja huolehtii saman tien uuden pariston saamisesta.
 Lisää aiheesta:
 OTKES kolmen nuoren hengen vaatineesta mökkipalosta: Sähkötyöt vain ammattilaisille – "Asennuksiin liittyvää riskiä ei oteta vakavasti"
 Levin tuhoisa mökkipalo alkoi väärin asennetusta lattialämmityskaapelista – OTKES: "Voi tapahtua valitettavasti uudestaan"
 Levin tulipalo sai matkailijat kiinnittämään huomiota turvallisuuteen – "Tuossa on lumikasa, hyppään sinne, jos tulipalo tulee"
 Traaginen mökkipalo johti satojen mökkien tarkastuksiin Levillä – pientä korjattavaa on löytynyt
 Kolmen lapsen hengen vaatinut Levin mökkipalo syttyi lattialämmityksestä – parvesta tulee helposti surmanloukku

Vuokramökkien turvallisuus paranee: palovaroitin tarvitaan jokaiseen makuutilaan – Levin tuhoisa tulipalo havahdutti torjumaan riskejä


Summary: Suosituimpiin suomenkielisiin Youtube-kanavin kuuluvan Justimuksen uusi Duo-sarja näkyy Yle Areenassa.

Onko siitä kulunut jo kymmenen vuotta? Kolmen viisitoistavuotiaan haapaveteläisen kaverin,  Sami Harmaalan,   Juho Nummelan  ja  Joose Kääriäisen  perustama sketseillä, lyhytelokuvilla ja huumorimusiikilla pinnalle ponnahtanut Justimusfilms eli Justimus aloitti toimintansa Youtubessa vuonna 2009.
 Harmaala oli saanut hieman aiemmin isältään lahjaksi "känkkäsen videokameran", jolla ryhdyttiin kuvaamaan sketsejä sekä huumoriräppiä ex tempore -tyyliin.
 Ensimmäisissä lyhytfilmeissä juoksennellaan talvisessa metsässä, luodaan pienimuotoisia kauhutunnelmia, taistellaan olkkarissa ja räpätään Albertin ja Herbertin tahtiin syömisestä.  V*tuiks meni  -koosteessa näytetään pieleen menneitä ottoja.
 – Istuimme Juhon ja Joosen kanssa samassa huoneessa ja vähän leikimme, että mitähän tänään tehtäisiin, tässä olisi muutama tunti aikaa.
 – Olemme olleet aina hyvin fyysisiä, mutta nykyään meillä on vähemmän selkeää toimintameininkiä. Jossakin vaiheessa vain oli hauskaa mennä kameran kanssa jonnekin ja juosta ja hyppiä – se oli sellaista nuoruuden intoa, toimintaa, aseita ja jätkien juttuja, Sami Harmaala muistelee.
 Joose Kääriäinen, Juho Nummela ja Sami Harmaala Yle Oulun studiossa vuonna 2012.  Timo Nykyri / Yle
 Vaikka tilanteet videoilla ja sketseissä vaihtuvat, yksi asia on ja pysyy. Justimuksen tavaramerkiksi on vuosien saatossa muodostunut Haapaveden eläväinen murre.
 – Vaikka asunkin nykyään etelässä, yritän pitää omasta murteestani kiinni niin kauan kuin elän – se on minulle ylpeydenaihe ja linkittää minut kiinni kotiseutuuni. Meidän sketseissä puhumamme murre kuulostaa varmasti joidenkin korvissa hauskalta ja saattaa lisätä komediallisia arvoja, mutta joillekin se voi myös tuoda läheisyyttä ja lämpöä – etenkin jos on kotoisin samoilta seuduilta kuin me.
 Justimus oli useiden vuosien ajan Youtuben tilatuin suomenkielinen kanava, ja tällä hetkellä se on lähes 600 000 seuraajallaan sijalla kolme. Ryhmä on erottunut – ja erottuu – monista kotimaisista huumoriryhmistä omaperäisten ideoidensa takia, mikä on arvattavasti myös suosion salaisuus.
 – Meidän valttikorttimme ja etumme on nimenomaan se, että ikään kuin nyhjäsemme tyhjästä. Toki voimme reagoida ajassa liikkuviin ilmiöihin, mutta teemme harvoin esimerkiksi parodioita. Originaalisisältö ja -hahmot on se meidän juttumme, Sami Harmaala toteaa.
 Kuvakaappaus Lanit-videosta, jonka esittää Masa & Teurastaja.  Pelaamisesta kertova biisi nosti Justimuksen suursuosioon.  YouTube / Justimusfilms
 Ensimmäinen tv-sarja ei ollut täysosuma
 Jättisuosiota Justimus saavutti vuoden 2011  Lanit -biisillä, joka kertoo vitsikkääseen tapaan teinipoikien pelaamisesta ja jossa lauletaan että  tänään me pelataan CS sekä Wowii, jos oot true nörtti nii liity meijän lanii.
 Kappaletta on katsottu tähän mennessä Youtubessa yli kuusi miljoonaa kertaa.
 – Olimme siihen aikaan opiskelijoita, jotka asuivat vielä kotona. Suosio vaikutti elämäämme lähinnä siten, että tuntui siistiltä, kun ihmiset katsoivat videoitamme enemmän, Sami Harmaala kertoo.
 Suosio poiki ensimmäisen oman komediasarjan,  Justimuksen , jota esitettiin TV5-kanavalla vuonna 2012. Harmaalan mukaan sarjan käsikirjoittaminen oli kolmikolle haastavaa, eikä ryhmä ollut sen tekemiseen vielä täysin valmis.
 – Tuollainen formaatti oli meille aika tuntematon ja koska teimme lyhyessä ajassa paljon sisältöä, meillä oli vaikeuksia saada pidettyä laatua yllä. Koko projekti oli meille opettelua.
 Toisaalta sarjan tekeminen ei Justimusta ole kaduttanutkaan.
 – Sinänsä se oli ihan oikea veto, enkä pidä sarjan tekemistä virheenä, vaikken siitä suoranaisesti ylpeä olekaan. Jos olisimme siinä vaiheessa kieltäytyneet, toista mahdollisuutta ei varmaan olisi samalta suunnalta enää tullut.
 Juho Nummela ja Joose Kääriäinen ja Yle Areenassakin nähtyä Fuck the Police -sarjaa vuodelta 2015.   Numi Nummelin / Yle
 Liiallinen siloittelu koituu huumorin kuolemaksi
 Justimuksen historiaan mahtuu useita ikimuistoisia hahmoja ja sketsejä. Esimerkiksi vuoden 2015  Ananasmulletista  löytyy  swagiä makkeimmillaan , kun ryhmä pilailee kammottavan hiustyylin kustannuksella.  Kevätjuhlassa  (2017) näytetään koulun rehtorin sekä hissan- ja kotsanopettajien räävitön gangsta rap-esitys, jota pöllämystyneet oppilaat kuuntelevat alahuuli väpättäen ja korvat punoittaen.
 Täysin improvisoidussa  Puheenvuorossa  (2016) ahdasmielinen juntti Keke Vuorila taas kohtaa vihertävän toimittajan pilakuvan, ja selkkaushan siitä syntyy.
 Vuoden 2018  Kuolinvuoteella  -sketsissä revitään rajua ja mustaa huumoria varsin herkästä aiheesta, toisen ihmisen viimeisistä hetkistä. Sami Harmaalan mukaan Justimuksen toimintaa leimaa se, ettei yksikään aihepiiri ole heille tabu.
 – Minulle ei tule mieleen yhtäkään aihetta, mistä huumoria ei voisi repiä. Komediassa kaikki asiat ja ihmisryhmät tulee pistää tasa-arvoisesti samaan pilkkalaariin. Jos jostakin vähemmistöstä ei voi tehdä huumoria koska koetaan, että he ovat sellaisia raukkoja ja että heitä pitää suojella, on kyse syrjinnästä.
 Harmaalan mukaan kannattaa muistaa, että jos koomikko tekee pilkkaa jostakin asiasta, hän ei yleensä ole asiasta henkilökohtaisesti samaa mieltä.
 – Vaatii medialukutaitoa huomata, mihin sketsi oikeasti tähtää. Tuntuu siltä, että ihmiset loukkaantuvat jostakin asiasta lähinnä siksi, etteivät he osaa lukea rivien välistä. Me emme ole koskaan olleet erityisen huolestuneita palautteesta. On ihan luonnollista, että jollekin tulee jostakin asiasta paha mieli. Lisäksi on hyvä, että yleisö kokee jonkinlaisia tuntemuksia.
 Huumorin ja poliittisen korrektiuden suhde on herättänyt keskustelua Suomessakin. Vihreiden kansanedustaja  Pirkka-Pekka Petelius  esimerkiksi pyysi  torstaina julkisesti anteeksi  1980-1990 -luvun sketsejään, jotka pilkkasivat saamelaisia. Joidenkin mielestä Peteliuksen anteeeksipyyntö oli perusteltu, joidenkin mielestä siihen ei olisi ollut tarvetta.
 Sami Harmaalan mielestä poliittiselle korrektiudelle ei huumorin saralla pitäisi antaa liikaa valtaa.
 – Liiallinen poliittinen korrektius voi tappaa suurimman osan huumorista. On ihan väärä lähtökohta, että huumoria lähdetään sensuroimaan ja että tiettyjä asioita yritetään lakaista maton alle. Mielestäni on tervettä, että komedian keinoin käsitellään myös arkoja asioita.
 – Olen itse nykyaivoilla ajatteleva liberaalifeministinen ihminen. Olen vahvasti sitä mieltä, että sensuuri ja asioiden tietynlainen suojeleminen on väärä ja jopa huonompi tapa lähteä parantamaan maailmaa, kuin että jos annettaisiin vain palaa täysillä.
 Joose Kääriäinen, Juho Nummela ja Sami Harmaala vuonna 2019.  Solar Republic / Solar Republic Oy
 Uudessa sarjassa on överiä meininkiä ja roisia sanailua
 Justimuksen uusin komediasarja,  Duo , saa perjantaina ensi-iltansa Yle Areenassa. Sarjassa seikkailevat lukiolaispojat Samu ja Joona sekä heidän velipuolensa Markus.
 Duo  -sarjan hahmot ovat tuttuja  Rakkauden aikakaudet 2017  -lyhytelokuvasta, joka julkaistiin Justimusfilmsin Youtube-kanavalla toissa vuonna.
 – Meillä on ollut tällä kerralla enemmän resursseja ja isompi tuotantoryhmä, mikä on mahdollistanut Netflix-standardien mukaisen komediasarjan. Emme halua olla pelkkiä tubettajia, vaan koomikkoja kaikissa mahdollisissa alustoissa ja mahdollisimman isossa mittakaavassa, Sami Harmaala toteaa.
 Harmaalan mukaan odotettavissa on överiä meininkiä, roisia huumoria ja rajua kielenkäyttöä – sensuroimatta ja säästelemättä.
 – Kyse ei ole yhden lokaation toimistokomediasarjasta, vaan välillä painellaan mopolla poliisia karkuun ja välillä ollaan  Dungeons & Dragons  -pelin tyylisessä fantasialuolassa oudon kultin pauloissa.
 Sami Harmaala palaa takaisin vuoteen 2009. Silloin Justimuksella ei ollut oikeastaan minkäänlaisia tulevaisuuden suunnitelmia eikä odotuksia menestymisen suhteen.
 – Jos joku olisi tuolloin sanonut, että vuonna 2019 olemme tässä pisteessä, en olisi uskonut. Se on parasta, että saa keskittyä täysillä tähän työhön.

Justimus täyttää 10 vuotta: "Kaikesta pitäisi pystyä tekemään huumoria ja kaikki kuuluvat samaan pilkkalaariin"


Summary: Katolisen kirkon päämies puhui vierailunsa aikana prostituutioon pakotettujen naisten ja lasten ahdingosta.

Maailman yli miljardia katolilaista johtavan paavi  Franciscuksen  Thaimaan-vierailu on tarjonnut lukuisia mieleenpainuvia hetkiä ja yllättäviä yksityiskohtia.
 Thaimaan pääministeri Prayut Chan-o-cha kumarsi syvään tavatessaan paavin torstaina. Paavin vieressä tämän serkku, nunna Ana Rosa Sivori. Rungroj Yongrit / EPA
 Vierailu alkoi keskiviikkona iloisen jälleennäkemisen merkeissä, kun Bangkokiin saapunutta paavia oli lentokentällä vastaanottamassa hänen pikkuserkkunsa, nunna  Ana Rosa Sivori .
 Sukulaiseltaan paavi sai nuhteet siitä, että tämä vierailee vain Bangkokissa, eikä "todellisessa" Thaimaassa. Sivori on asunut Thaimaassa jo vuosikymmeniä ja puhuu maan kieltä.
 Paavi johti torstaina näyttävää messua stadionilla Bangkokissa. Narong Sangnak / EPA
 Torstaina paavin pitämä messu stadionilla Bangkokissa houkutteli paikalle 60 000 ihmisen yleisön. Perinteisestä katolisesta messusta poiketen stadionilla nähtiin tanssijoiden värikkäitä joukkoesiintymisiä.
 Paavin on kuvailtu näyttäneen joukkomuodostelmia katsoessaan hämmästyneeltä.
 Messun yhteydessä nähtiin torstaina näyttäviä tanssiesityksiä. Narong Sangnak / EPA
 Myös perjantaina paavin ohjelmassa oli messu. Tällä kertaa painopisteenä olivat nuoret katolilaiset.
 Kirkon ulkopuolella paavi Franciscusta odottaneita ihmisiä viihdytti jättikokoisella muovipäällä varustautunut "paavi".
 Paaviksi naamioitunut mies viihdytti oikeaa paavia odottaneita ihmisiä perjantaina Bangkokissa. Narong Sangnak / EPA
 Yli 90 prosenttia thaimaalaisista on buddhalaisia, joten uskontojen välinen vuoropuhelu on ollut vierailun aikana merkittävässä roolissa. Katolilaisten osuus on Thaimaassa vain 0,5 prosenttia.
 Tavatessaan torstaina buddhalaisia paavi toimi isäntiensä tapaan ja riisui kenkänsä. Paavin esiintymistä sukkasillaan on kuvailtu poikkeukselliseksi tapaukseksi.
 Paavin ohjelmaan Thaimaassa kuuluu tapaamisia eri uskontokuntien edustajien kanssa. Perjantaina paavin seurassa nähtiin muun muassa buddhalaismunkkeja. Ciro Fusco / EPA
 Torstaina paavi otti painavasti kantaa ihmiskauppaa vastaan. Hän nosti esille prostituutioon pakotettujen naisten ja lasten ahdingon, ja kehotti thaimaalaisia puuttumaan asiaan.
 – He ovat kaikki osa perhettämme, paavi sanoi prostituoituihin ja muihin hyväksikäytettyihin viitaten saarnassaan stadionmessussa.
 Paavin Thaimaan-vierailu päättyy lauantaina, jolloin Franciscus suuntaa kohti Japania.

Paavi tapasi nunnaserkkunsa, esiintyi ilman kenkiä ja hämmästeli muodostelmatanssia värikkäällä Thaimaan-vierailullaan


Summary: Anna Hanski juhlistaa 30-vuotista uraansa naisartistista kertovalla näytelmällä.

Kotiviini  on kappale, joka tuli tunnetuksi Suomessa  Anna Hanskin  tulkitsemana. Alkuperäinen versio,  Summerwine , on yhdysvaltalaisen countrylaulaja  Lee Hazelwoodin  käsialaa.
 Hanski levytti sävellyksen suomeksi vuonna 1989 ja kappaleesta tuli todella suosittu. Niin suosittu, että Yhdysvalloista otettiin yhteys Suomeen.
 – Lee oli ihmetellyt Suomesta tulleiden Teosto-korvausten suurta määrää ja soittanut suomalaistutulleen  Pertsa Reposelle  kysyäkseen asiasta., Hanski muisteli Puoli seitsemän -ohjelmassa.
 Reponen kertoi Leelle nuoresta Anna Hanskista ja Lee ilmoitti haluavansa tulla Suomeen tapaamaan laulajaa.
 – Hänellä oli C-kasetti täynnä uusia lauluja mukanaan, kun hän tuli Suomeen. Me teimme sitten yhdessä levyn, jossa oli näitä uusia biisejä ja myös kappaleita, joita hän oli aiemmin levyttänyt  Nancy Sinatran  kanssa. Se oli aivan valtava juttu, Hanski jatkaa.
 Näytelmä juhlistaa 30-vuotista uraa
 Marraskuun lopussa ensi-iltansa saa Anna Hanskin tuorein produktio. Hanskia on voinut nähdä viime vuosina esimerkiksi kesäteatterilavoilla eri puolilla Suomea ja nyt hän esittää pääosaa musiikkinäytelmässä nimeltään  B-puoli.
 – Ajattelin, että haluan jotenkin juhlistaa 30-vuotista artistin taivaltani ja konserttikiertue ei tuntunut tässä kohtaa omalta.
 Sysäys teatteriteokseen syntyi omasta havainnosta:
 – Oli tullut aika paljon sankaritarinoita miesartisteista ja mietin, että miksi naisista ei tehdä, tai jos tehdään, niin ne ovat aina yhdeltä kantilta. Missä ovat tarinat naisartisteista, jotka ovat tehneet uransa hoitaen siinä samalla perheensä? Mitä kaikkea sellaista he ovat joutuneet kokemaan, mikä ei koskaan nouse lööppeihin, Hanski pohtii.
 Kansallisteatterin Lavaklubilla esitettävässä näytelmässä kuullaan naisartistin tarina, joka ei ole kuitenkaan Anna Hanskin tarina. Sitä varten Hanski on kuitenkin jakanut kokemuksiaan ja huomioitaan käsikirjoittaja  Virpi Haataiselle .
 – Se sijoittuu 70-80 -luvulle, joka on minulle tärkeää aikaa, koska otin silloin ensituntumaa musiikkiin nimenomaan kuuntelemalla niitä artisteja, joita tuossa näytelmässäkin kuullaan.
 Anna Hanskin koko haastattelu katsottavissa Yle Areenasta

Anna Hanskin Kotiviini-levytys aiheutti ihmetystä Yhdysvalloissa asti – sitten säveltäjä lensi Suomeen C-kasetti mukanaan


Summary: Paltan Aarto yllättyisi, jos postikiistaa ratkova työryhmä löytäisi nopean ratkaisun.

Suomen Ammattiliittojen Keskusjärjestö SAK

Postikiistaa ratkomaan hälytetty selvitysryhmä aloitti perjantaina kimurantin tehtävänsä, mutta odotusten mukaisesti ratkaisusta ei vielä perjantaina ollut tietoa.
 – Koko päivä meni osapuolten kuulemisessa. Nekin jatkuvat vielä huomenna. Sitten vasta alamme pohtia ulospääsyteitä, selvitysryhmässä mukana oleva eläköitynyt EK:n työmarkkinajohtaja  Lasse Laatunen  viestitti STT:lle perjantaina illalla.
 Keskustelut loppuivat hänen mukaansa perjantaina kello 18 jälkeen ja niitä jatketaan lauantaina aamupäivästä.
 Palvelualojen työantajat Paltan toimitusjohtaja  Tuomas Aarto  sanoi perjantaina iltapäivällä toivovansa, että selvitystyöryhmä löytäisi uuden näkökulman, joka ratkaisisi pakettilajittelijoiden tilanteen. Aarto sanoi kuitenkin yllättyvänsä, jos jonkinlainen nopea ratkaisu löytyisi.
 – En varsinaisesti usko, että mitään uutta ja ihmeellistä sieltä selvitystyöryhmästä tulee esiin, Aarto sanoi STT:lle.
 Aarto oli perjantaina selvitysryhmän kuultavana samaan aikaan Posti Palvelut Oy:n edustajien kanssa.
 – Kävin kuultavana ja mitään sen kummempaa kerrottavaa ei ole, Aarto kommentoi tapaamisen jälkeen.
 Hän myös kertoi, että työryhmän kanssa ei ollut puhetta siitä, kuinka prosessi etenee.
 Aarron tavoin myös muun muassa ammattiliitto PAUn puheenjohtaja  Heidi Nieminen  oli selvitysryhmän kuultavana. Nieminen ei iltapäivästä halunnut kertoa ensimmäisen keskustelun sisällöstä julkisuuteen. Hän ei kommentoinut sitäkään, koskivatko keskustelut vain pakettilajittelijoita vai laajemminkin Postin työriitaa.
 Nieminen ei uskaltanut arvioida, onko maanantaina edessä oleva tukilakkojen laajeneminen vielä mahdollista välttää. Hänen mukaansa ratkaisu pitää löytää sekä pakettilajittelijoiden tilanteeseen että PAUn ja Paltan työehtosopimusneuvotteluihin, jotta postilaisten lakko ja erilaiset tukilakot loppuvat. Sopu pakettilajittelijoiden asemasta ei siis yksinään riitä työtaistelutoimien päättymiseen.
 – On tässä viikonloppu aikaa. Kaikkihan on aina mahdollista, kun neuvotteluprosessissa ollaan.
 Valmista pitäisi saada kolmessa päivässä
 Posti siirsi syksyllä noin 700 pakettilajittelijaa tytäryhtiöönsä Posti Palvelut Oy:hyn ja Teollisuusliiton työehtosopimuksen piiriin, mitä ammattiliitto PAU ei hyväksy.
 Selvitysryhmään kuuluvat työmarkkina-asiantuntija  Jukka Ahtela , SAK:n ex-puheenjohtaja ja entinen työministeri  Lauri Ihalainen , Laatunen sekä Palvelualojen ammattiliiton PAMin entinen puheenjohtaja  Ann Selin .
 Aiemmin perjantaina Laatunen sanoi, että valmista pitäisi saada kolmessa päivässä.
 Lue lisää
 Apuun hälytetty selvittelyryhmä alkaa avata Postin umpisolmua hetimmiten ja valmista on tarkoitus saada kolmessa päivässä
 Loppuuko kaupoista kohta olut? SEL: "Tämä vaikuttaa osaan panimoalan tuotteista" – Listasimme postilakkojen uusimmat vaikutukset
 Pääministeri ilmoitti laittavansa työehtoshoppailun kuriin – Tässä yksi ehdotus, joka hallituksen kannattaisi tsekata

Selvitysryhmä kuuli tänään Posti-kränän osapuolia – "Sitten vasta alamme pohtia ulospääsyteitä"


Summary: Päätös vaatii vielä muun muassa EU-parlamentin hyväksynnän.

Euroopan unionissa on päästy sopuun renkaiden energia- ja ominaisuusmerkinnöistä. Merkintöjen ja tuoteselosteen tarkoituksena on antaa kuluttajalle keskeistä tietoa renkaiden polttoainetaloudellisuudesta, märkäpidosta ja vierintämelusta. Merkintöihin lisätään myös jää- ja lumipitoa koskevat tiedot.
 Paremman ja yhdenmukaisemman kuluttajainformaation avulla halutaan edistää tieliikenteen ympäristöystävällisyyttä ja turvallisuutta. Velvollisuus merkitä renkaat koskee renkaiden valmistajia, maahantuojia sekä jakelijoita.
 Sopu vahvistettiin EU:n pysyvien edustajien komiteassa Coreperissa perjantaina. Merkintämääräykset viedään tämän jälkeen energianeuvoston ja parlamentin hyväksyttäviksi.
 Renkaiden osuus ajoneuvojen polttoainekulutuksesta on 5–10 prosenttia, mikä johtuu ennen kaikkea renkaiden vierintävastuksesta. Pienentämällä vierintävastusta pystytään vähentämään polttoaineen kulutusta ja myös päästöjä.
 Liikenne- ja viestintäministeri  Sanna Marin  (sd.) pitää energia- ja ominaisuusmerkintöjä askeleena oikeaan suuntaan:
 – Tarkoituksena on, että merkinnät ohjaisivat kuluttajia valitsemaan ominaisuuksiltaan sellaisia renkaita, joiden käyttö rasittaa ympäristöä vähiten. Lisäksi Suomelle on tärkeää, että vaatimuksiin sisältyy myös jää- ja lumipitomerkintä. Tällä tavoin kuluttaja saa tiedon siitä, sopiiko rengas pohjoismaisiin olosuhteisiin. Tässä on kysymys turvallisuudesta, ministeri Marin toteaa.
 Lue myös:
 Analyysi: Laki muuttuu, ja vuoden päästä talvella saa sään salliessa ajella kesärenkailla – Talvirenkaille tulossa uudet vaatimukset
 Talvirengassesonki lähestyy – viimeistä kertaa kalenteriperusteisesti
 Vaihdoitko jo talvirenkaat? Hyvä, mutta ota huomioon nämä olennaiset asiat myös renkaanvaihdon jälkeen

Autonrenkaisiin tulossa liuta uusia merkintöjä – tavoitteena ympäristöystävällisyys ja turvallisuus


Summary: Sannikka&Ukkolassa kohtasivat mies, joka vastustaa miespaneeleita ja nainen, joka ei halua olla kiintiökukkanen.

All male paneleita eivät boikotoi enää pelkästään naiset, vaan yhä useammin  myös miehet kieltäytyvät  puhumasta tilaisuuksissa, joissa vieressä istuu vain miehiä.
 Yksi ensimmäisistä julkisista miespaneeliboikotoijista on ollut teknologiavaikuttaja  Taneli Tikka . Hän ei ole neljään vuoteen osallistunut puhujana paneeleihin, joissa ei ole mukana naisia.
 – Tuntui hölmöltä olla juttelemassa pelkkien äijien kanssa sellaisia asioita, jotka koskevat laajempaa joukkoa ihmisiä.
 Tikan mielestä tasa-arvoon täytyy kiinnittää huomiota erityisesti hänen edustamallaan teknologia- ja sijoitusalalla, koska siellä naisia on huomattavasti vähemmän kuin miehiä.
 – Kokomiespaneeleita syntyy silloin, kun jengi on laiskaa ja tekee lepsun suorituksen. Sain itse 15 vuotta sitten rahakkaan sopimuksen erään tilaisuuden järjestämisestä. Soitin sinne omat kaverit puhumaan, kaikki miehiä. Se oli maailman helpointa.
 Tikka keskusteli paneelien naiskiintiöistä Sannikka&Ukkola:n lähetyksessa viestintäkouluttaja  Katleena Kortesuon  kanssa.
 Kortesuo vastustaa paneelien naiskiintiöitä: hän ei halua osallistua paneeleihin, joihin hänet kutsutaan sukupuolen takia.
 – Haluan, että minut kutsutaan paikalle osaamiseni takia. Eihän sukupuoli lisää moniarvoisuutta millään tavalla eikä ihminen aina samaistu oman sukupuolensa edustajaan.
 Kortesuon mielestä paneeleissa täytyy olla mahdollisimman päteviä ihmisiä ja mielellään sellaisia, joilla on mahdollisimman laajat verkostot ja sitä kautta laaja ymmärrys monenlaisesta ajattelusta.
 Tikan mielestä naisten poissaolo on teknologia-alalla vielä niin näkyvää, että pelkkä pätevyys ei riitä.
 Nainen puhujana voi olla Tikan mielestä tärkeä roolimalli nuorille.
 – Tarvitaan esikuvia. Teknologia on nykyään niin tärkeää, että sitä ei kannata jättää vain yhdelle sukupuolelle.
 Katso Taneli Tikan ja Katleena Kortesuon koko keskustelu Sannikka&Ukkola:ssa. Mukana myös internetistä kirjan kirjoittaneen toimittaja  Jussi Pullisen  puolustuspuheenvuoro somekohuille:

Teknologiavaikuttaja Taneli Tikka on boikotoinut miespaneeleita jo neljä vuotta: “Tuntui hölmöltä olla juttelemassa pelkkien äijien kanssa”


Summary: Mediatietojen mukaan Najah al-Shammari on käyttänyt Ruotsissa nimeä Najah al-Adeli.

Irakin puolustusministeri  Najah al-Shammari  on nostanut asumistukea ja lapsilisiä Ruotsista, vaikka on muuttanut maasta,  uutisoi ruotsalaislehti Expressen.  Lehden tietojen mukaan sekä al-Shammaria että tämän vaimoa epäillään Ruotsissa törkeästä tukihuijauksesta, sillä nämä ovat nostaneet tukia, vaikka asuvat nykyisin Irakissa. Miestä epäillään lehden mukaan myös rekisterimerkintärikoksesta.
 Aftonbladet-lehden mukaan  al-Shammari on ilmeisesti säilyttänyt Ruotsin kansalaisuuden, vaikka tämän Irakin hallitukseen noustessaan olisi pitänyt luopua kaksoiskansalaisuudesta. Expressen kirjoittaa, että al-Shammari käytti Ruotsissa asuessaan nimeä  Najah al-Adeli .
 Aftonbladet uutisoi al-Shammarin saapuneen Ruotsiin vuonna 2012 ja saaneen maan kansalaisuuden kolme vuotta myöhemmin. Expressenin mukaan tämä saapui Ruotsiin 2011 ja sai kansalaisuuden 2015.
 Al-Shammari nousi Irakin puolustusministeriksi kesäkuussa 2019.
 Molempien lehtien mukaan hän on perheineen ollut kirjoilla tukholmalaisessa lähiössä. Expressenin mukaan al-Shammari ja hänen kolme perheenjäsentään ovat edelleen kirjoilla samassa osoitteessa.
 Aftonbladet kirjoittaa, ettei al-Shammarilla ilmeisesti ole Ruotsissa olon aikana ollut pysyvää työpaikkaa, ja hän on ollut työkyvytön. Hän on muun muassa kertonut kärsivänsä muistiongelmista. Expressen kirjoittaa puolestaan, että al-Shammarilla oli kahtena vuotena Ruotsissa muutaman tuhannen euron tulot ja hän anoi useita kertoja toimeentulotukea.
 Lehtien mukaan al-Shammaria on Ruotsissa epäilty useista rikoksista, muun muassa petosyrityksestä, mutta häntä ei ole tuomittu.
 Loukkaantunutta mielenosoittajaa avustettiin suojaan Bagdadissa 14. marraskuuta. Murtaja Lateef / EPA
 Puolustusministeriä syytetään kovien otteiden käytöstä
 Mielenosoitukset ovat jatkuneet Irakissa jo viikkoja. Työttömyyteen, korruptioon ja surkeisiin julkisiin palveluihin kyllästyneet mielenosoittajat vaativat muutoksia maan hallintoon. Mielenosoituksissa on myös syytetty naapurimaa Irania sekaantumisesta Irakin asioihin.
 Viranomaiset ovat yrittäneet tukahduttaa mielenosoitukset kovin ottein. Ainakin 330 ihmistä on kuollut ja tuhansia loukkaantunut lokakuussa alkaneen protestiaallon aikana.
 Ihmisoikeusjärjestö Amnesty International on syyttänyt  sotilaita hirvittävien kallovammojen aiheuttamisesta mielenosoittajille, koska kyynelkaasukranaatteja on ammuttu suoraan päin ihmisiä.
 Aftonbladetin mukaan useat Ruotsissa asuvat irakilaiset ovat ottaneet lehteen yhteyttä ja syyttäneet al-Shammaria vastuulliseksi mielenosoittajien kovasta kohtelusta.
 Al-Shammarista kirjoitti Ruotsissa ensimmäisenä ruotsidemokraatteja lähellä oleva Nyheter Idag -sivusto. Expressen ja Aftonbladet ovat hankkineet vahvistuksen ja lisätietoja omista lähteistään.
 Lue myös:
 Irakin kovia kokeneilla sunnialueilla hallituksen vastaisia mielenosoituksia seurataan sivusta – Pelko pitää väestön kurissa toistaiseksi
 Yle Bagdadin mielenosoituksissa: Irakilaiset haluavat poliitikot vaihtoon – ja vihdoin hyvän elämän
 Amnesty syyttää Irakin joukkoja hirvittävien kallovammojen aiheuttamisesta – Bagdadissa koolla suurin protesti sitten Saddamin ajan

Mediat: Irakin puolustusministeri nostanut väärin perustein tukia Ruotsista – työkyvyttömänä ollut mies suitsii nyt protesteja kovin ottein


Summary: Lakkoon osallistuu yhteensä noin 35 000 työntekijää Teollisuusliitosta.

Teollisuusliitto aloittaa kahden viikon kuluttua laajat työnseisaukset edustamillaan toimialoilla.
 Lakot alkavat maanantaina 9. joulukuuta kello 00.00 ja päättyvät keskiviikkona 11. joulukuuta 23.59, Teollisuusliitto kertoo tiedotteessaan.
 Lakkoon osallistuu noin 35 000 työntekijää yhteensä 180 yrityksen toimipisteessa eri puolilla Suomea.
 Työnseisauksen piirissä ovat teknologiateollisuuden, malmikaivosten, kumiteollisuuden, öljy-, maakaasu- ja petrokemianteollisuuden, kemian perusteollisuuden, lasikeraamisen teollisuuden, muovituoteteollisuuden ja kemiantuoteteollisuuden, teknisen huollon ja kunnossapidon sekä mekaanisen metsäteollisuuden sopimisalat ja puolustusministeriön työpaikat.
 – On todella valitettavaa, että joudumme turvautumaan näin koviin otteisiin, mutta muukaan ei nyt näytä auttavan. Jouduimme sunnuntaina katkaisemaan neuvottelumme myös teknologiasektorilla, kun työnantajapuolen halu sopimuksen syntymiseen oli täysin olematon, Teollisuusliiton puheenjohtaja  Riku Aalto  sanoo tiedotteessa.
 Teollisuusliiton mukaan liiton kaikkien sopimusalojen neuvotteluissa työnantajat vaativat runsaasti heikennyksiä nykyisiin työehtoihin. Liiton mukaan suurimmat kiistat ovat koskeneet muun muassa työaikaa.
 Teollisuusliiton viidellä sopimusalalla ollut ylityökielto loppuu sunnuntain ja maanantain välisenä yönä.
 Myös Ammattiliitto Pro kertoo aloittavansa kolmen vuorokauden työnseisauksen 9. joulukuuta erikseen nimetyissä yrityksissä viidellä sopimusalalla.
 Pron työnseisaus koskee toimihenkilöiden työehtosopimuksen mukaisia töitä teknologiateollisuudessa, suunnittelu- ja konsulttialalla, kemianteollisuudessa sekä kumi- ja lasikeraamisessa teollisuudessa.
 Pro kertoo tiedotteessaan, että liiton ehdoton tavoite on kilpailukykysopimuksen 24 tunnin työajan pidennyksen poistaminen työehtosopimuksista.

Lakkosuma kasvaa: Nyt Teollisuusliitto ja Pro ilmoittivat aloittavansa työtaistelut kahden viikon kuluttua


Summary: Postin työehtokiistan tukilakoilla olisi mittavat vaikutukset liikenteeseen maanantaina.

1 Jyrki Lyytikkä / Yle Jo 24 Finnairin lentoa peruttu Lentoliikenteeseen Ilmailualan Unionin mahdollinen tukilakko vaikuttaa merkittävästi riippumatta neuvottelutuloksesta. Jo nyt Finnair on perunut 24 lentoa – 8 lentoa tänään sunnuntaina ja 16 paluulentoa maanantaina 25. marraskuuta. Kaikki peruuntuneet lennot löydät  täältä . Finnair ei ole osapuoli työehtokiistassa. – Nämä peruuntumiset vaikuttavat noin tuhanteen asiakkaasseen. Olemme lähettäneet heille tekstiviestit, kertoo Finnairin mediasuhteiden johtaja  Päivyt Tallqvist . Näiden lentojen suhteen peruuntuminen on jo varmaa. Lentoja ei siis palauteta aikatauluun, vaikka tukilakko sunnuntain aikana peruuntuisi. – Olemme tarjonneet asiakkaille vaihtoehtoisia reitityksiä. Kun lento perutaan, se poistuu miehistön työvuorolistoilta ja muistakin järjestelmistä. Valitettavasti sitä ei sen jälkeen enää saa takaisin, Tallqvist kertoo. Jos tukilakko toteutuu, vaikutukset lentoliikenteeseen ovat massiiviset. Maanantai on tärkeä matkustuspäivä. – Joudumme siinä tapauksessa perumaan 300 lentoa. Se vaikuttaa suoraan yli 20 000 ihmisen matkaan, Tallqvist toteaa. Mahdollisen tukilakon vaikutuksista saa tietoa Finnairin  verkkosivuilta  ja yhtiön sosiaalisen median kanavista. Peruuntuneista lennoista viestitään myös suoraan asiakkaille. Lue lisää :  Yle seuraa: Posti-kiistan ratkaisu siirtyy, nyt takarajana on klo 17.30 – Jos sopu ei synny, laajenevat tukilakot huomenna 2 Markku Ojala / AOP Mitä myöhemmäksi ratkaisu jää, sitä varmemmin laivat jäävät satamiin Mahdollinen tukilakko  vaikuttaa merkittävästi myös laivaliikenteeseen. Jos lakko toteutuu, satamiin jäävät Viking Linen, Tallink Siljan ja Eckerö Linen laivat, jotka ovat Suomen lipun alla. Jos tukilakko toteutuu: Viking Line : Rosella jää Maarianhaminan satamaan sunnuntai-iltana. Mariella jää Helsingin satamaan ja Amorella Turun satamaan maanantaiaamuna. Viking Grace jää Turun satamaan maanantai-iltana. Gabriella jää Helsingin satamaan tiistaiaamuna. Tallink Silja : Baltic Princess jää Turun satamaan maanantaina illalla. Silja Serenade jää Helsinkiin tiistaina aamulla. Eckerö Line : ms Finlandia liikennöi maanantaiaamun lähdön klo 6 Tallinnasta Helsinkiin ja sen jälkeen alus jää satamaan. Viking Linen tiedotusjohtaja  Johanna Boijer-Svahnström  toivoo, että osapuolet pääsisivät sopuun, eikä tukilakkoa aloitettaisi. – Muutoin ruvetaan puhumaan tuhansista matkustajista. Se olisi todella vakava tilanne. Mitä myöhemmäksi postikiistan ratkaisu jää, sen varmemmin laivat jäävät satamiin. Lisätietoa mahdollisen tukilakon vaikutuksista löytyy laivayhtiöiden verkkosivuilta ja somekanavista. 3
Ryhor Bruyeu / AOP Suurin osa yli 1 300 linja-autosta jäisi varikolle pääkaupunkiseudulla Osa HSL:n linja-autoliikenteen vuoroista jää ajamatta riippumatta siitä, ratkeaako postin työehtokiista sunnuntaina. Jos tukilakko alkaa, sillä on suuri vaikutus julkiseen liikenteeseen pääkaupunkiseudulla. Pääkaupunkiseudulla on arkipäivisin liikenteessä 1 265 HSL:n linja-autoa. Lakon toteutuessa valtaosa autoista jää seisomaan varikolle. Muun muassa näillä alueilla HSL:n tukilakko aiheuttaisi eniten ongelmia: Hakunila, Pähkinärinne, Tuusula, Sipoo, Kirkkonummi, Espoonlahti, Kivenlahti, Soukka. Raitiovaunu-, juna- ja metroliikenne  kulkee mahdollisesta lakosta riippumatta . Esimerkiksi raitiovaunukuskeja on varauduttu kuljettamaan töihin takseilla. Jos lakkoa ei tule, vaikutuksia saadaan lievennettyä suhteellisen nopeasti. Linja-auto pystytään pistämään liikenteeseen kevyillä toimenpiteillä verrattuna vaikkapa lentokoneeseen. Vaikutukset ovat sitä suuremmat, mitä myöhäisemmäksi tieto lakon alkamisesta tai peruuntumisesta venyy sunnuntaina. Lisätietoa mahdollisen tukilakon vaikutuksista löytyy HSL:n verkkosivuilta ja somekanavista.

Lue tästä, miten tukilakot vaikuttaisivat – 24 lentoa on jo peruttu, laivat seisoisivat satamassa, bussit jäisivät varikolle


Summary: Häiriön arvioidaan kestävän tunnista kahteen.

Liikenne Tampereen ja Seinäjoen välisellä rataosuudella on myöhässä. Syynä on radalle rikkoutunut työkone.
 Matkustajia pyydetään varautumaan merkittäviin myöhästymisiin sekä mahdollisesti myös linja-autokorvauksiin Tampereen ja Parkanon välillä, VR kertoo.
 Rataliikennekeskuksen mukaan myöhästymiset henkilöliikenteessä ovat 1 - 2 tuntia.

Junaliikenne tökkii pääradalla – myöhästymisiä luvassa